Приказивање чланака по тагу sporazum - AGROPRESS - Udruženje novinara za poljoprivredu\nNedimović: Odluka Rusije velika šansa za Srbiju\nOno sto je za mnoge uticajnije i snažnije ekonomije samo pusti san, za Srbiju je danas realnost, kaže ministar poljoprivrede Branislav Nedimović za Tanjug, povodom odluke Vlade Rusije da odobri ratifikaciju ugovora o slobodnoj trgovini između Srbije i Evroazijske ekonomske unije (EAEU).\nRatifikacija ugovora daje mogućnost da bez carine srpski poljoprivredni proizvođači izvoze na tržiste od gotovo 200 miliona stanovnika mnoge proizvode."Među njima bih svakako izdvojio sir i voćnu rakiju. Velika šansa za prehrambenu industriju koju moramo iskoristiti, posebno danas kada se svi zatvaraju zbog Koronavirusa i kada mnoge zemlje vape za prilikom da izvezu svoju robu", objašnjava Nedimović.\nIstovremeno, država će, kaže, nastaviti sa jačanjem subvencija našim proizvođacima kako bi imali sto bolje proizvode za plasman na inostrana tržišta.\nKako je navedeno u saopštenju na zvaničnom sajtu, ruska Vlada je odlučila da odobri nacrt saveznog zakona "O ratifikaciji Sporazuma o zoni slobodne trgovine između Evroazijske ekonomske unije i njenih država članica, sa jedne strane, i Republike Srbije, sa druge strane" i da ga prosledi na usvajanje Državnoj dumi u skladu sa utvrđenom procedurom.\nPremijerka Ana Brnabić je u oktobru prošle godine u Moskvi potpisala Sporazum o slobodnoj trgovini između Srbije i Evroazijske ekonomske unije i njenih država članica - Rusije, Kazahstana, Belorusije, Jermenije i Kirgistana.Srbiji je potpisivanjem sporazuma otvoren pristup tržištu od 183 miliona ljudi.\nIzmeđu ostalog, reč je o izvozu 2.000 tona cigareta, 400 tona kravljeg sira, neograničen izvoz ovčjeg i kozjeg sira, kao i voćne rakije, 90.000 litara vinjaka...Ugovorom sa EAEU Srbija može da postane ekonomski most između zapada i istoka, da privuče nove investicije iz EU, kao i iz Rusije, i da dodatno ojača naše političke i ekonomske pozicije u regionu, ocenjuje ministar za inovacije i tehnološki razvoj Nenad Popović.\n"Srbija će ovim ugovorom dobiti mogućnost da izvozi praktično sve domaće proizvode bez carina na tržište od blizu 200 miliona ljudi. Takve uslove za izvoz na tržište Rusije i Evroazijske unije nema nijedna druga država u Evropi", ističe ministar.\nTo je posebno značajno u ovom trenutku, objašnjava Popović, kada kao država, zbog globalne ekonomske krize izazvane korona virusom, treba maksimalno da diverzifikujemo nas izvoz i budemo prisutni na što većem broju tržišta gde postoji potreba za robom iz Srbije, a Rusija, prema rečima ministra, želi našu robu, jer u Rusiji postoji duga tradicija i prepoznatljivost brendova iz Srbije.\n"Tu pre svega mislim na privredne grane kao što su poljoprivreda i prehrambena industrija, ali takođe imamo veliki potencijal za izvoz našeg inženjerskog znanja, inovativnih rešenja i IT usluga", rekao je Popović.\nMogućnost da izvozimo na ovo tržište bez carina privlačna je, prema oceni Popovića, i za kompanije iz Evropske unije, koje bi otvaranjem proizvodnje u Srbiji dobile direktan pristup velikom ruskom trzištu koje je u ovom trenutku, kaže, za njih nedostupno zbog sankcija koje su na snazi između EU i Rusije.\nMinistar poljoprivrede Branislav Nedimović potpisaće danas u Palati Srbije poseban Sporazum o fitosanitarnoj zaštiti sa Ruskom Federacijom.\nTaj sporazum na drugačiji, odnosno nov način reguliše slanje voća i povrća ka Rusiji.Sve informacije o pošiljkama srpskog voća i povrća naći će se u zajedničkom informacionom sistemu Srbije i Rusije.\nNa taj način kamioni sa pošiljkama neće morati još nekoliko puta dodatno da se pregledaju dok stignu u Rusku Federaciju.\nTo je znatno bolji i sigurniji način funkcionisanja, smanjena je birokratija, rekao je Nedimović za TV Prva i istakao da ono što je najvažnije za srpske proizvođače je to što će ceo proces biti jeftiniji.\n"S druge strane, mi ćemo sad moći naše propise na osnovu ovog Sporazuma da uprostimo i pojednostavimo da naši proizvođači, izvoznici, imaju bolji tretman", ukazao je Nedimović.\nOn je podvukao da su tokom njegovog nedavnog boravka u Rusiji rešeni i problemi koji su se ticali izvoza mesa iz Srbije i da je "ta stvar završena i stavljena ad akta".\nNedimović u Pekingu: Srbija će izvoziti i jabuke u Kinu!\nSrbija će od novembra, osim svinjetine, u Kinu izvoziti i kukuruz i jabuke. Sporazum o tome je u Pekingu potpisao ministar poljoprivrede, šumarstva i vodoprivrede Branislav Nedimović sa Generalnim direktoratom kineske Carine.Branislav Nedimović je istovremeno predao Generalnom direktoratu kineske Carine aplikacije srpskih kompanija koje žele da izvoze svinjsko meso u tu zemlju.\n"Ovo bi trebalo u ogromnoj meri da poveća trgovinsku razmenu u poljoprivredi između Srbije i Kine", izjavio je Nedimović za RTS u Pekingu.\nSrpski ministar poljoprivrede se u Pekingu sastao i sa kineskim ministrom za vodne resurse E Đingpingom, sa kojim je potpisao sporazume o saradnji u oblasti ranog upozoravanja na poplave i izgradnji sistema za zaštitu od bujičnih poplava.\nSrbija je do sada u Kinu izvozila maline, kupine, vino, kao i goveđe meso.\nNakon gotovo 65 godina, u prvom redu zahvaljujući dobrim političkim odnosima Srbije i Rumunije, juče je potpisan sporazum između dve zemlje koji će omogućiti značajno bolju kontrolu i upravljanje nad svim pograničnim vodotokovima.\nIzostanak ovog sporazuma je u prošlosti, usled neuređenih odnosa, izazivao velike štete tokom plavljenja reka, kako ekonomske, tako i infrastrukturne na velikim površinama, među kojima je svakako i pogranično mesto Jaša Tomić koje je u potpunosti bilo devastirano.\nSporazum o saradnji Srbije i Rumunije u oblasti održivog upravljanja prekograničnim vodama u Bukureštu su potpisali ministar poljoprivrede, šumarstva i vodoprivrede Branislav Nedimović i rumunski ministar voda i šuma Joan Denes.\nCilj Sporazuma je saradnja u oblasti održivog upravljanja prekograničnim vodama radi sporazumnog rešavanja svih pitanja (aspekata) za koja imaju interes obe ili jedna od Strana, kao i stvaranje organizacionih, institucionalnih i ekonomskih uslova za saradnju.\nDogovoren sporazum o slobodnoj trgovini Srbije i Evroazijske ekonomske unije!\nSporazum o slobodnoj trgovini između Srbije i Evroazijske unije biće potpisan 1. oktobra u Sočiju, dogovorili su danas u Sankt Peterburgu potpredsednik Vlade i ministar trgovine, turizma i telekomunikacija Rasim Ljajić i ministarka trgovine Evroazijske ekonomske unije (EAEU) Veronika Nikišina.\nNikišina je informisala Ljajića da je dobijena saglasnost svih država članica Evroazijske unije čime je napravljen odlučujući korak ka konačnom potpisivanju ovog sporazuma, saopštilo je Ministarstvo trgovine.Ljajić i Nikišina su se saglasili da se pravno tehnička redakcija teksta sporazuma završi do kraja juna, dok bi u septembru bio održan poslovni forum privrednika iz Srbije i zemalja članica Evroazijske unije, kako bi se upoznali sa prednostima koje donosi ovaj sporazum.\nSporazum o slobodnoj trgovini sa Evroazijskom unijom Srbiji omogućava pristup tržištu od 180 miliona ljudi, a takodje su prošireni obim i vrsta roba koje će se iz naše zemlje izvoziti na tržište Evroazijske unije.\nSporazumi sa arapima otvaraju šanse za izvoz\nNovi Sad -- Ministar poljoprivrede, šumarstva i vodoprivrede Branislav Nedimović potpisao je Memorandum o razumevanju sa Ujedinjenim Arapskim Emiratima (UAE). Nedimović je posle potpisivanja Memoranduma koji se odnosi na prehrambeni sektor rekao da će njim biti regulisana bezbednost hrane, kako bi srpska hrana mogla da se izvozi na tržište tih zemalja. Dokument se, osim na oblasti bezbednosti hrane i halal sertifikata, odnosi i na investicije u poljoprivredi koje će tek biti realizovane, a kako je Nedimović rekao, neke se "već dešavaju u ovom trenutku". "Reč je o tržištu koje je platežno jako sposobno i koje ima potražnju za kvalitetnom robom", rekao je Nedimović. Prema njegovim rečima, investicije će biti usmerene u prerađivačku industriju, a biće finansirane novcem iz UAE. Nakon bilateralnog sastanka Nedimovića sa delegacijom UAE, oni su zajedno podsetili da u Srbiji već funkcionišu firme iz ovih zemalja poput Al Dahre i Al Ravafed. Nedimović je dodao da UAE podržava Srbiju i kroz Fond Abu Dabi za navodnjavanje, te da će ove godine kroz razne projekte biti investirano 30 miliona evra. Najavio je da su u pripremi projekti vredni 40 miliona evra. "Očekujem da ćemo do septembra završiti sve sertifikate između dve zemlje i da će tržišta biti potpuno slobodna za trgovinu pregrambenim proizvodima", rekao je Nedimović. Nedimović je otvorio 85. međunarodni poljoprivredni sajam u Novom Sadu, na kojem je zemlja partner ove godine Francuska.\njan 05, 2018 100645 Teška\nnov 10, 2016 86573 Obnovljivi izvori energije (OIE)\nokt 31, 2016 86223 Ekologija zemljišta\nmar 21, 2018 52756 Šumarstvo\napr 20, 2018 49790 Ovčarstvo\nnov 06, 2018 24534 Sitne životinje


Mađarska: Tužilaštvo traži mesec dana pritvora za krijumčare\nMađarsko državno tužilaštvo zatražilo je danas na sudu mesec dana pritvora za tri državljana Bugarske i jednog Avganistanca, osumnjičenih da su krijumčarili 71 izbeglicu koji su u četvrtak pronađeni mrtvi u kamionu hladnjači na autoputu u Austriji.\nTaj slučaj je izazvao međunarodnu osudu i ukazao na smrtne opasnosti sa kojima se suočavaju hiljade izbeglica koji su odlučili da pobegnu od ratova i siromaštva na Bliskom Istoku i Africi i pronađu bolji život u Evropskoj uniji, preneo je Rojters.\nOsumnjičeni su vezani lisicama, u pratnji specijalnih policajaca, dovedeni u sudnicu u gradu Kečkemet, odakle je kamion hladnjača u kojem su pronađena tela izbeglica i krenuo na svoj poslednji put.\nČetvorica optuženika, od koji je jedan star oko 30, a drugi oko 50 godina, dovezeni su do suda u četiri odvojena automobila.\nPortparol mađarskog tužilaštva je novinarima rekao da se četvorica osumnjičenih suočavaju sa optužbama za krijumčarenje ljudi, mučenje i ostvarivanje finansijske koristi.\nPolicija veruje da su osumničeni niskorangirani članovi jedne od brojnih i uglavnom beskrupuloznih bandi za krijumčarenje ljudi, koji traže mušterije među desetinama hiljada izbeglica koje stižu u Evropu.


Na Kosovu je i dalje napeta situacija s obzirom na to da se ni kosovski specijalci ne povlače sa položaja, a ni Srbi koji deveti dan protestuju.\nRazlog njihovog protesta je raspoređivanje specijalnih snaga policije na administrativnim prijelazima Jarinje i Brnjak te odluka Prištine o zamjeni registarskih tablica.\nHelikopteri Kfora u dva navrata su jučer nadlijetali Jarinje i Brnjak, kao i sjever Kosova, a iz ove formacije su poručili da pomno prate situaciju na cijelom Kosovu te da su povećali broj i trajanje rutinskih patrola, uključujući i sjever.\n– Kfor pomno prati situaciju na cijelom Kosovu i ostaje fokusiran na svakodnevnu primjenu svog mandata – proisteklog iz Rezolucije 1244 Savjeta sigurnosti UN-a iz 1999. – kako bi se osiguralo bezbjedno i zaštićeno okruženje i sloboda kretanja za sve zajednice koje žive na Kosovu – naveli su iz Kfora za “Kosovo online”.\nJučer je došlo do incidenta u južnom dijelu Kosovske Mitrovice u kojem je učestvovala grupa od petnaestak Srba, niko nije teže povređen iako su neki napadnuti flašama i noževima.\nKosovska agencija za civilnu registraciju objavila je podatak da je od 20. septembra, kada je uvedena mjera izdavanja privremenih tablica, do danas izdala nešto više od 10.000 tablica, uglavnom, na prijelazima, a dio i na teritoriji sjevera Kosova, ali da je najveći broj tablica izdat na administrativnom prijelazu Merdare.\nPredsjednik Srbije Aleksandar Vučić poručio je u videosnimku objavljenom na “Instagramu” da je važno “da su svi ljudi razumjeli koliko je situacija teška, koliko su nam vezane ruke na Kosovu, ali da moramo da se borimo za svoj narod”.\nSpecijalne jedinice policije – Rosu raspoređene su od 20. septembra na administrativnim prijelazima sa centralnom Srbijom.


AZIJSKI VIVAK U SRBIJI | Galaksija Nova\nU predelu Sjeničko-Pešterske visoravni otkriveni su primerci veoma retkih ptica. Reč je o azijskom zlatnom vivku i malom barskom petliću. Otkriće je posebno misteriozno jer azijski zlatni vivak živi samo na obalama Tihog i Severnog ledenog okeana.\nVeliki uspeh postigli su istraživači iz Društva za zaštitu i proučavanje ptica Srbije, koji su objavili da su na području Sjeničko-Pešterske visoravni 15. juna otkrili novu vrstu ptice za područje Srbije – azijskog zlatnog vivka (Pluvialis fulva). Ptica je otkrivena prilikom obilaska akumulacionog jezera između sela Karajukića Bunari i Braćak, prenosi Novosti magazin.\n„Odrasla ptica fotografisana je dok se odmarala na travnatoj obali jezera”, piše u saopštenju Društva za zaštitu ptica Srbije.\nAzijski zlatni vivak naseljava daleke predele tundri u istočnoj Aziji i Aljasci. Svetska populacija je u opadanju, a procenjuje se na 190–250.000 hiljada jedinki. „U Evropi je vrlo redak posetilac, a osnovni razlog je to što se zimovališta nalaze duž priobalja Tihog i Indijskog okeana”, navodi se u ovom saopštenju. U istom predelu Srbije, prvi put tokom gnezdilišne sezone u našoj zemlji potvrđeno prisustvo malog barskog petlića.\nBarski petlić (Riparia)\n„Mali barski petlić je misteriozna močvarna koka veličine čvorka koja do sada nije potvrđena kao gnezdarica Srbije, pre svega zbog načina života i specifičnih staništa koja naseljava”, kažu u Društvu i dodaju da je ova ptica uglavnom aktivna noću i oglašava se veoma slično žabama u velikim travnatim močvarama.


CRTA :Akademija demokratije poželela dobrodošlicu četvrtoj generaciji - CRTA\nSvečano otvaranje “Akademije demokratije” koju organizuje CRTA uz podršku Misije OEBS u Srbiji i Nacionalnog demokratskog instituta, održano je u okviru Festivala demokratije.\nNa samom otvaranju, direktorka CRTE Vukosava Crnjanski istakla je da je program Akademije demokratije već četvrtu godinu za redom jedna od važnijih inicijativa koju CRTA sprovodi uz podršku svojih partnera i prijatelja.\n„Zadovoljstvo mi je da i ove godine pozdravim četvrtu generaciju akademaca. Ovaj program je veoma važan za CRTU, za sve nas, jer se trudimo da praktično podelimo znanja sa vama, kako bismo zajedno radili na razvoju demokratskog društva u Srbiji. Takođe, zahvaljujem se Misiji Oebsa u Srbiji koji nam već četvrtu godinu za redom pružaju podršku u programu Akademije demokratije, a posebno mi je drago što nam se ove godine u organizaciji priključuje i Nacionalni demokratski institut. Mi smo ponosni na naše alumniste i iskreno se nadam da ćemo biti ponosni i na ovu novu generaciju, kao i da ćete nam pomoći u našim naporima da izgradimo naprednije i razvijenije društvo u Srbiji“, izjavila je Vukosava Crnjanski.\n„Veoma je motivišuće videti da program Akademije demokratije i dalje živi. Ovo je odličan način da se obeleži upravo Međunarodni dan demokratije koji sledi. Takođe, inspirišu me lica koja danas vidim. Srbija je bogata mladim ljudima koji su svesni izazova sa kojima se društvo danas suočava. Dvadeset pet ljudi različitih uverenja, ideala i političkih ideja tokom Akademije demokratije dele svoja razmišljanja i voljni su da rade na promenama koje utiču na razvoj demokratije u Srbiji. Nastavljamo da radimo zajedno sa CRTOM, jer su ovi mladi i ambiciozni ljudi spremni da razmišljaju o svojoj budućnosti. Demokratija predstavlja jedan process kretanja i od toga nikada ne treba odustati“, rekao je ambasador Misije OEBS-a u Srbiji Andrea Oricio.\n„Veliko mi je zadovoljstvo što počinjemo nešto novo u našoj zajedničkoj saradnji. Nacionalni demokratski institut se raduje druženju sa novim polaznicima Akademije demokratije, posebno što danas Akademija započinje u okviru Festivala demokratije. Festival uvek sa sobom nosi nešto pozitivno i radosno, a to danas nedostaje demokratiji, jer pretežno preovlađuje negativno i odbojno mišljenje. Zato spojiti festival i demokratiju je jedan od najboljih načina za promenu uverenja i mišljenja građana o samoj demokratiji, pogotovo uz obrazovanje i pružanje podrške mladim ljudima koji će se sutra boriti za razvijenije društvo“, dodao je Marko Ivković izvršni direktor Nacionalnog demokratskog instituta.\nPolaznici treće generacije Akademije demokratije Anja Anđušić i Bojan Lazić, istakli su da im je ovaj edukativni program pomogao u njihovom osnaživanju i neodustajanju od ideja kojima teže, kao i u sticanju veština u pogledu razvitka dijaloga.\nVeć četvrtu godinu zaredom, ovaj edukativni program okuplja aktiviste političkih partija, organizacija civilnog društva, studente i novinare. Ovogodišnja Akademija demokratije će tokom šest meseci pokušati da pruži svojim polaznicima raznovrsne debate i prakične veština iz oblasti političkog sistema Srbije, funkcionisanja nezavisnih institucija, sudstva, kao i pisanja predloga javnih politika.


UVODI SE TRONEDELJNI KARANTIN: Grčka vlada naložila zaključavanje cele zemlje, samo pod ovim uslovima građani mogu napolje | Novosti.RS\nZabrana kretanja za sve građane,bez izuzetka, biće od ponoći do 05,00 izjutra. Tokom dana,sistemom sms poruka,građani imaju 6 opcija da po 1 sat budu van kuće.Pomoć roditeljima, šetnja ljubimca,odlazak u apoteku, supermarket...\n„Ovde sam sa profesorom Sotirisom Cjodrasom,glavnim grčkim epidemiologom, da vas uverimo da ni jedna odluka nije doneta bez konsultacije sa predstavnicima naučnih ustanova“, rekao je premijer Micotakis.\nPozvao je građane da pruže snažnu i neophdnu podršku merama koje se preduzimaju sa osnovnim ciljem da se sačuvaju zdravlje i životi građana.\n„Iako je situacija u našoj zemlji povoljnija nego u ostalim zemljama Evrope, odlučili smo da zaustavimo opasan trend eksponencijalnog rasta zaraženih poslednjih 10 dana i drastičnu disproporciju u broju primljenih i otpuštenih bolesnika u bolnice. Ako bismo nastavili tim tempom, uskoro bi po 1000 zaraženih bilo primano na bolničko lečenje,od čega čak 150 na intenzivnu negu“,ističe premijer uz ocenu da bi to bio preveliki pritisak na zdravstveni sistem zemlje.\n„Uvereni smo da ovim merama možemo da sprečimo dalje širenje virusa i da u decembru imamo dane slavlja kao i prethodnih godina, što bi bio veliki podstrek i za našu ekonomiju jer je potreba da tržište funkcioniše u decembru vrlo važna i za preduzetnike,trgovce,kao i za ekonomiju zemlje “,smatra Micotakis.\nPremijer Grčke je saopštio i mere koje će vlada preduzeti da pomogne svima koji neće moći da ostvaruju uobičajene prihode.\nPrema rečima Micotakisa zemlja raspolaže sa 37 milijardi rezerve i da će pomoći najugroženijim.\nSvo građani koji nisu mogli da rade tokom pandemije i koji su do sada primali pomoć od 534 evra,sada će dobiti po 800 evra.\nNaknade za nezaposlene koje su istekle u septembru, biće produžene za još dva meseca.\nPravi se lista preduzeća koja će dobiti finansijske podršku.\nŠef Ministarstva zdravlja za Kovid 19, Sotiris Cjodras,je argumentovao potrebu da se preduzmu drastiče mere jer je „sve šokiralo brzo širenje virusa“.\nPoslednje dve nedelje vrši se i po 20.000 testiranja kako bi se locirala žarišta,ali svima je više nego jasno da je teško bilo ubediti mlade da prihvate ozbiljnost i posledice zaraze.\nInače,u Grčkoj, je prosečna starost preminulih od korone 79 godina,dok je samo po 4 slučaja smrti zabeležen kod ljudi između 45-54 god. i 54-64 god.\nGrčka virus korona broj zaraženih virusom korona Kirjakos Micotakis korona virus


DS pozvao sve buduće narodne poslanike iz Leskovca na ujedinjenje - Televizija LeskovacTelevizija Leskovac\n« Zašto su nam šahte pune blata: KAD NEKO PROPADA NEKA PADA U MEKO? – VIDEO\nŽena pronašla obezglavljeno telo svog bivšeg supruga u Donjoj Jajini »\nDS pozvao sve buduće narodne poslanike iz Leskovca na ujedinjenje\nLeskovac – Kandidati za narodne poslanike Demokratske stranke iz Leskovca pokrenuli su inicijativu za formiranje kluba svih budućih poslanika u Narodnoj skupštini Srbije, kako bi, bez obzira kojoj političkoj partiji pripadaju, radili isključivo u interesu građana Leskovca, saopšteno je na konferenciji za novinare.\nU Demokratskoj stranci kažu da su pregovarali sa svim kandidatima iz Leskovca oko potpisivanja zajedničkog sporazuma ili protokola koji će sadržati sve najbitnije investicione i razvojne probleme grada o kojima će zajednički govoriti u Republičkom parlamentu nakon izbora.\nJedino je, kako kažu, ostalo još da se razgovara sa kandidatima iz Srpske napredne stranke, ali veruju da će i oni podržati ovu inicijativu.\n„Budući poslanici bi se obavezali da barem jednom mesečno izađu za govornicom i pred svojim kolegama pričaju o problemima Leskovca, zalažu se za dolazak kapitalnih investicija u grad i sličnim stvarima. Trebalo bi da rade u interesu svojih sugrađana, a ne u interesu stranaka kojima pripadaju“ objasnio je Miodrag Miladinović, kandidat za narodnog poslanika DS.\n„Ukoliko svi politički čionioci, bez obzira na stranačku pripadnost, ne učine nešto za ovaj grad, Leskovac će nastaviti ozbiljno da se urušava. Glavni problem je je migracija, pre svega mladih i obrazovanih ljudi“ dodao je Miodrag Stojković, kandidat za narodnog poslanika DS.\nIz Demokratske stranke najavili su da će u petak u Leskovačkom kulturnom centru biti održana konvencija ove stranke na kojoj će govoriti predsednik DS-a Dragan Đilas, Ružica Đinđić, lider Nove stranke Zoran Živković, Nataša Vučković i doktor Miodrag Stojković.


Javni prihodi u FBiH u 2018. veći za 620 miliona KM\n25.04.2019. / 14:29\nSARAJEVO, Federalna vlada je prihvatila informaciju u kojoj je navedeno da su u 2018. godini ukupno ostvareni i raspoređeni javni prihodi u Federaciji BiH iznosili 9,09 milijardi KM, što je za sedam odsto ili za 620,1 miliona KM više u odnosu na ostvarenje u prethodnoj godini.\nOd ovih iznosa, na ukupne proračunske prihode odnosi se 5,32 milijarde KM, što je za šest odsto ili za 294,4 miliona KM više nego u 2017. godini.\nPrihodi po osnovi doprinosa izvanproračunskim fondovima u FBiH iznosili su protekle godine 3,43 milijarde KM, s rastom od osam odsto ili za 248,2 miliona KM u odnosu na prethodnu godinu. Od ukupnog iznosa, doprinosi za MIO iznosili su 1,9 milijardi KM (povećanje osam posto ili 145,2 miliona KM), za zdravstveno osiguranje 1,3 milijarde KM (povećanje sedam odsto ili 92,9 miliona KM) i za osiguranje od nezaposlenosti 155,3 miliona KM (povećanje sedam odsto ili 10,1 miliona KM).\nUkupni javni prihodi ostalih korisnika u Federaciji BiH naplaćeni su u iznosu od 348,8 miliona KM i veći su za 29 odsto ili za 77,5 miliona KM, ovo povećanje je najvećim dijelom rezultat Zakona o izmjenama i dopunama Zakona o trošarinama u BiH, donesenog 2018. godine, a kojim je iznos namjenske cestarine sa 0,10 KM/1 naftnog derivata povećan na 0,25 KM/l, od čega 0,20 KM/1 predstavlja namjenski dio za autoceste, a preostalih 0,05 KM/l na izdvajanje za održavanje ostalih cesta.\nUkupni prihodi (sa uključenim sredstvima na ime otplate vanjskog duga, tekućim transferima i donacijama) i primici Proračuna FBiH u 2018. godini su iznosili 2,41 milijardu KM.\nKad je riječ samo o ostvarenim prihodima Proračuna Federacije BiH od 2,15 milijardi KM, uočljiv je porast od dva odsto ili za 38,2 miliona KM u odnosu na 2017. godinu. Tekući transferi i donacije u 2018. godini su iznosili nešto više od stotinu hiljada KM, dok su korištena sredstva financiranja i primici od 254,8 milijuna KM u 2018. godini niži za 38 odsto ili za 155,3 miliona KM u odnosu na prethodnu godinu.\nUkupno ostvareni prihodi kantonalnih proračuna i proračuna opština/gradova, uključujući i javne prihode kantonalnih upravitelja za puteve i ostalih korisnika, u 2018. godini su iznosili 3.234,6 miliona KM i veći su 9 odsto ili za približno 257 miliona KM, saopštio je kabinet Vlade FBiH za odnose s javnošću. Fena\nTagovi: javni prihodipovecanjevaznovlada fbih


Trka na Kalemegdanu povodom Svetskog dana astme - Svet Medicine\n2016, 8 maj, astma, kalemegdan, trka\nManifestacijom na Kalemegdanu, rekreativnom trkom i testiranjem plućne funkcije u nedelju, 8. maja, u 12 sati biće obeležen Svetski dan astme. Uz poruku “Budi aktivan“, kampanja se oslanja na sve veći broj naučnih dokaza koji podržavaju značaj redovne fizičke aktivnosti za očuvanu plućnu funkciju, saopštili su organizatori.\nCilj kampanje je širenje svesti o značaju fizičke aktivnosti i unapređenje znanja o respiratornim oboljenjima i načinima da se spreči oštećenje plućne funkcije – ne samo kod ljudi sa astmom, kako bi unapredila kvalitet njihovog života, već i svih ostalih građana koji mogu ovom bolešću biti pogođeni u budućnosti. Posetioci će na Kalemegdanu moći da prođu spirometrijsko testiranje, da se konsultuju sa lekarima u vezi sa astmom i drugim plućnim bolestima, kao i da učestvuju u radionicama za pripremu trčanja.\nManifestacija koja će biti održana kod fontane “Borba” deo je kampanje “Zdrava pluća zdrav život“, a kampanju u Srbiji realizuju Gradski zavod za plućne bolesti i tuberkulozu, portal trcanje.rs i kompanija GSK (GlaxoSmithKline).


Opredijeljena sredstva za Srednju vjersku školu „Mehmed Fatih” u vrijednosti od pola milio\nOpredijeljena sredstva za Srednju vjersku školu „M...\nOpredijeljena sredstva za Srednju vjersku školu „Mehmed Fatih” u vrijednosti od pola miliona eura\nObjavljeno: 19.10.2021. • 14:22 Autor: Ministarstvo prosvjete, nauke, kulture i sporta\nMinistarka prof. dr Vesna Bratić, u petak je u Ministarstvu prosvjete, nauke, kulture i sporta primila direktora Medrese „Mehmed Fatih”, Amera Šukuricu i sekretara Islamske zajednice Fuada Čekića. Glavna tema sastanka odnosila se na Aneks ugovora o finansiranju Srednje vjerske škole po kojem su, od strane Vlade Crne Gore, Zakonom o budžetu, za ovu namjenu opredijeljena sredstva u iznosu od 500 000 eura. Nakon zaključka Vlade Crne Gore, kojim je ministarka prof. dr Vesna Bratić ovlašćena za potpisivanje ugovora, isti je potpisan u prostorijama MPNKS.\nSekretar Islamske zajednice Fuad Čekić, na samom početku sastanka pozdravio je ministarku Bratić od reisa Islamske zajednice Rifata Fejzića, sa kojim je u martu ove godine imala priliku da razgovara o važnim pitanjima vezanim za nastavak kontinuiranje saradnje . Takođe, podsjetio je da je Medresa ustanova internatskog tipa, te da će izdvojena finansijska sredstva biti usmjerena na internatske troškove, lične dohotke zaposlenih, kao i održavanje pet zgrada, u okviru kompleksa ustanove. Ovom prilikom, sekretar Čekić je pozvao ministarku Bratić da sa svojom delegacijom posjeti ovu školu i bliže se upozna sa njenim načinom rada.\nDirektor Medrese „Mehmed Fatih”, Amer Šukurica naglasio je da škola broji 380 učenika, a da ove godine, po prvi put u internatima boravi 200 učenika i učenica. Sekretar Čekić dodao je da je planirana izrada velikog sportskog centra u okviru kompleksa Medrese, za koji je već napravljen projekat, a čije bi realizovanje zahtijevalo podršku Ministarstva prosvjete, nauke, kulture i sporta, te je, u tom pogledu načelno dogovorena saradnja sa Ministarstvom i Upravom za sport i mlade.\n„Model funkcionisanja nastave organizovan je tako što je 78% nastavnog plana i programa preuzeto od opšteg nastavnog programa, dok 22% istog čine vjerski predmeti. Od samog osnivanja, naš cilj je da škola bude otvorenog tipa (sistem koledža), da Medresa predstavlja doprinos društvu, jer 90 % naših učenika dalje školovanje nastavlja upisujući svjetovne predmete, a krajnji cilj je model škole koja djecu priprema za život u građanskom društvu”, istakao je sekretar Islamske zajednice Fuad Čekić.\nMinistarka Bratić istakla je značaj modela funkcionisanja nestandardne škole, posebno akcentujući važnost internatskog tipa školovanja, jer u takvim uslovima, po njenim riječima, djeca mogu da nauče i usvoje vrijednosti kao što su disciplina i suživot sa drugima, dok je direktor ustanove, Amer Šikurica poručio da su infrastrukturni kapaciteti škole na raspolaganju Ministarstvu za potrebe organizovanja seminara, kulturnih događaja, sportskih manifestacija i sličnih aktivnosti.\nMinistarstvo prosvjete, nauke, kulture i sporta prosvjeta srednje obrazovanje Medresa\nIsplata stipendija srednjoškolcima i studentima romske i egipćanske zajednice za maj i ju 18.06.2021.\nMPNKS i predstavnici roditelja: Pronaći najbolje rješenje za učenike OŠ „Vladimir Nazor“ 23.06.2021.


Evrovizija 2019: Predstavljen "Replay" sa kojim Kipar grabi ka pobedi\nMoj Kipar - Vaš najbolji prijatelj i vodič #1 za KiparBlogMuzikaEvrovizija 2019: Predstavljen “Replay” sa kojim Kipar grabi ka pobedi\nNakon prošlogodišnjeg uspeha Eleni Fureire i drugog mesta na takmičenju za Pesmu Evrovizije, Kipar je jasno stavio do znanja da neće odustati od istorijske pobede koja mu je izmakla pre dvanaest meseci u Lisabonu.\nNacionalni medijski servis Kipra CyBC krajem decembra je objavio da će ovu ostrvsku državu u Tel Avivu predstavljati Tamta, popularna grčka pevačica gruzijskog porekla, a pesma i spot “Replay” danas su i zvanično predstavljeni.\nVeć nakon prvih taktova nije teško zaključiti da se radi o velikom hitu, a iza Tamte stoji identičan tim koji je Kipru prošle godine doneo najveći uspeh na Evroviziji. Kompozitor pesme “Replay” je Aleks Papakonstantinu, dok će Šveđanka Saša-Žan Baptiste drugu godinu zaredom osmisliti nastup kiparskog predstavnika.\nPoslušajte kako zvuči pesma sa kojom će Kipar pokušati da se 14. maja u Izraelu domogne finala, a potom i dođe do prvog trijumfa na prestižnom muzičkom takmičenju u subotu, 18. maja 2019.\nTamta je želja evrovizijskih fanova već dugi niz godina, a sudeći po njenoj biografiji, i ona je imala istu želju. Do sada je imala tri pokušaja da se domogne evrovizijske scene. Prvi takav se dogodio kada je učestvovala na izboru za grčkog predstavnika 2007. godine s pesmom “With love”, i tada je u konkurenciji sa Sarbelom i Hristosom Dantisom učešće završila kao treća. Godine 2010. se ponovo ponudila grčkoj državnoj televiziji za učešće na Evroviziji, ali je njen predlog odbijen, a i prošle sezone je bila u razmatranju za pesmu “Fuego” autora Aleksa Papakonstantinua, koju je odbila zbog nedostatka vremena i drugih planova.


Vozovi u Evropi zamenjuju avione? | Evropa | DW | 28.11.2009\nVozovi u Evropi zamenjuju avione?\nNajintezivniji železnički saobraćaj u Evropi odvija se na relaciji Paris, London, Brisel, Keln. Ali potencijali mreže železničkog saobraćaja nisu ni upola iskorišćeni, barem tako tvrde stručnjaci.\nNemački ICE na liniji Frankfurt-Pariz\nŽeleznička stanica u Briselu je jedan od najvažnijih čvorova evropske mreže brzih vozova. Odavde Te-Že-Ve kreće za Pariz, Talis i ICE za Keln, Eurostar za London… Vožnja do Pariza traje samo sat i 20 minuta. Voz je na ovoj liniji toliko popularan, da je avionska linija između ova dva grada odavno ukinuta. Andreas Hampreht iz nemačke železnice kaže da ima još dosta potencijala:\n„Moramo i dalje investirati u železničku infrastrukturu, jer tamo gde to činimo, vidimo da smo uspešni. Na primer, između Štutgarta i Pariza imamo više od 50 odsto tržišta u odnosu na avionske linije – to je zaista veliki uspeh ako se ima u vidu da smo sa tim krenuli tek sredinom 2007. i da na toj liniji imamo samo četiri voza dnevno. Tu ponudu svakako možemo da proširimo.“\nBrze železnice u Evropi su udružene u Rejltim (Railteam)\nCilj je da se nacionalne mreže što bolje usklade, a zajednički se i lobira – i to pogotovu sada pred konferenciju o klimi u Kopenhagenu. Predsednik Rejltima trenutno je Britanac Ričard Braun:\n„Na kraćim rastojanjima voz je saobraćajno sredstvo koje emituje najmanje ugljen-dioksida - mnogo manje nego avion ili auto.“\nSaradnja preko granica još nije zadovoljavajuća. Na primer, ne postoji zajednički internet portal. A ima i problema koji su prosto banalni.\n„Višejezična obaveštenja u Te-Že-Ve-u u Francuskoj su predstavljala pravu kulturnu revoluciju, kod nas u Nemačkoj je to odavno praksa.“\nMeđunarodna saradnja je sve bolja\nU međuvremenu to funkcioniše i u Te-Že-Ve-u. Međunarodna saradnja je sve bolja, a ponuda sve bogatija… Međutim, Mihael Kramer, poslanik Zelenih u Evropskom parlamentu kaže da je mnoga toga ipak samo na papiru.\n„Na primer, od sredine 90-ih u Evropi postoji obaveza takse za korišćenje šina čija visina skoro da nije ograničena. A na putevima je svakoj članici EU prepušteno da sama odluči da li će naplaćivati putarinu. To se radi uglavnom na auto-putevima i to za kamione od više od 12 tona - i ograničena je. To je sigurno nelojalna konkurencija koja ide na teret železničkog saobraćaja.“\nUprkos tome, oni koji lobiraju za železnicu uvereni su da su sve oštriji zakoni za zaštitu okoline i sve skuplje gorivo – saveznici železničkog saobraćaja\nautor: K. Hazelbah, D. Roščić\nTrajni link https://p.dw.com/p/Kju7


Korigovane cene parkinga u gradu - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac Korigovane cene parkinga u gradu\nKorigovane cene parkinga u gradu\nsreda, 06 april 2011 16:45\nJavno komunalno preduzeće ''Parking servis'' korigovalo je cene parkiranja u Zoni 0, odnosno u centru grada gde je dozvoljeno zadržavanje vozila sa 120 minuta produženo na tri sata. U ostalim gradskim zonama cene parkiranja na javnim površinama ostale su nepromenjene.\nDo korekcije cene parkiranja došlo je isključivo u Zoni 0, zbog pritužbi građna da je dozvoljeno zadržavanje od 120 minuta prekratko da završe neodložne poslove i obaveze.''Parking servis'' je u tom delu grada produžio vreme parkiranja na tri sata, pa je i cena promenjena. Od 1. aprila prvi i drugi sat naplaćuju se po 40 dinara, a treći 60.\nNa ovaj način ''Parking servis'' pokušava da obezbedi što više parking mesta, ali i da s druge strane parking u užem gradskom jezgru koriste samo oni kojima je to zbog posla neophodno.\nPojačana akcija Saobraćajne policije na uklanjanju nepropisno parkiranih vozila, daje rezultate. Za tri meseca ove godine pauk je uklonio oko 100 vozila manje u poredjenju sa istim periodom 2010-te.\nInače, od danas je zatvoren deo parkinga ispred hotela ''Kragujevac'' zbog renoviranja hotela koje će trajati narednih šest meseci. U tom delu parkiranje je moguće iz Lepeničkog bulevara, dok je ulaz iz pravca Pešačke zone zatvoren.


Bezbednost u Cloud-u | Coming Computer Engineering\nKarakteristike savremenih storidž-sistema\nBezbednost poslovnih podataka od velike je važnosti za poslovanje, ali su troškovi svih resursa neophodnih za adekvatnu zaštitu veliki. S druge strane, računarski oblak omogućava da kompletnu brigu o IT-ju, samim tim i bezbednost podataka prepustite profesionalcima.\nRačunarski oblak predstavlja revoluciju u IT svetu. Ovu tehnologiju slobodno možemo nazvati i tehnologijom uštede, i to iz mnogo razloga, o kojima smo u više navrata govorili u prethodnim brojevima. Međutim, kompanije još uvek nisu potpuno sigurne u ovu tehnologiju, a glavni razlog za to jeste bezbednost podataka koji se nalaze van njihovog okruženja.\nU mnogim kompanijama, naročito onima koje posluju na globalnom nivou, poslovna politika zabranjuje čuvanje podataka na sistemima koji nisu u njihovom vlasništvu. Takve kompanije uglavnom imaju privatni oblik računarskog oblaka, koji svakako ima velike prednosti.\nKada je reč o malim i srednjim preduzećima, kao i kompanijama koje tek kreću sa radom, za njih je, nema sumnje, računarski oblak idealno rešenje, čak i kada govorimo o bezbednosti.\nTreba istaći, pre svega, da provajder cloud usluga ne može biti bilo ko. Da bi kompanija mogla da se bavi pružanjem ovih usluga, ona mora da zadovoljava određene kriterijume, a bezbednost spada među najvažnije.\nNo, krenimo od kompanija čije se kompletno poslovanje zasniva na sopstvenoj IT infrastrukturi. Sve kompanije koje koriste internet (dakle, sve kompanije koje imaju makar i jedan računar) izložene su eksternim pretnjama i napadima koji su manje‑više svakodnevni, a nisu retkost ni gubici i korupcija podataka izazvani internim greškama, slučajnim ili namernim. Da bi se zaštitile od ovakvih napada, kompanije moraju imati firewall, antivirusna i ostala rešenja koja služe za internu i eksternu zaštitu poslovnih podataka i poslovanja u celini. Kupovina i održavanje ovih proizvoda koštaju, i to ne malo. Pored troškova kupovine i održavanja licenci, kompanija ima i trošak u vidu ljudskih resursa odgovornih za održavanja sistema za nadzor i bezbednost podataka.\nS druge strane, poslovanje u računarskom oblaku omogućava da kompletnu brigu o IT‑ju, samim tim i bezbednost podataka, prepustite profesionalcima. Pružanje ovih usluga je njihova primarna delatnost, što znači da sve svoje resurse usmeravaju isključivo na poboljšanje performansi računarskog oblaka. Upravo zbog toga, njihovi sistemi zaštićeni su na najbolji mogući način, dok kompanije kojima IT nije primarna delatnost često ne mogu sebi da priušte zaštitu takvog nivoa. To je još jedan od razloga zbog kojih možemo da kažemo da su podaci u računarskom oblaku bezbedniji nego oni na sopstvenoj IT infrastrukturi.\nPrednost cloud provajdera\nSem o korupciji i curenju podataka, kompanije bi trebalo da razmišljaju i o bekapu i oporavku podataka u slučaju katastrofe. Cloud tehnologija i u ovoj oblasti pobeđuje kompanijski data‑centar.\nKao što je na početku rečeno, da bi kompanija postala cloud provajder, ona mora da ispuni određene standarde, kao što je ISO 27001 (ISO standard za zaštitu informacija). Pored toga, tu je i NDA ugovor, koji zakonski u potpunosti štiti korisnika i privatnost njegovih podataka. Važno je naglasiti da cloud provajder, iako se podaci nalaze na infrastrukturi koja mu pripada, kao pružalac usluge nema ni pravo ni mogućnost da pristupi podacima bez pristanka njihovog vlasnika.\nRačunarski oblak je tehnologija za koju se više ne postavlja pitanje da li će, već samo kada će u potpunosti zavladati i ostaviti tradicionalni način upotrebe informacionih tehnologija u prošlosti. Poredeći ova dva načina upotrebe informacionih tehnologija u oblasti bezbednosti podataka, sa sigurnošću možemo reći da pouzdan cloud provajder može da obezbedi potpunu bezbednost podataka, čak i da ih bolje zaštiti nego sama kompanija koja je njihov vlasnik.\nŠta je sve potrebno za fizičku bezbednost Data centra?\nNadgledanje opreme 24/7\nVideo‑nadzor kompletne sale i ulaza u nju\nAlarmni sistem kao deo zaštite\nElektronska kontrola ulaza u salu\nDva nezavisna napajanja električnom energijom\nRedundantni centralni UPS\nMerači temperature, vlažnosti vazduha i napona mreže


Trofeji Rock & Bike fest\nTokom četvrtka, petka i subote, 20, 21. i 22. septembra, novosadsko kupalište "Štrand" biće mesto događanja velikog muzičkog festivala Rock & Bike fest, najavljeno je na konferenciji za novinare u klubu "Route 66". Kako poručuju organizatori cele manifestacije iz Moto-kluba "Otpisani", uz napomenu da je suorganizator JKP "Gradsko zelenilo", biće ovo prilika da se okupe ljubitelji motora, ali i ljubitelji muzike jer će, po rečima Vanje Marjanovića iz kluba "Otpisani", tokom navedena tri dana "Štrand" okupiti ono najzanimljivije što s�m Novi Sad, a i naša muzička scena, trenutno imaju da ponude. Prvog dana, u četvrtak 20. septembra, uz napomenu da sve tri koncertne večeri počinju u 20 sati, nastupiće novosadski "Šinobusi" i popularna i svima znana "Riblja čorba". Drugi dan, tačnije, petak 21. septembra, biće pravo muzičko osveženje jer će uz sve prisutniju mladu novosadsku grupu "Azil 5" publika ujedno moći da čuje i projekat Ivana Fecea Firčija "EKV Revisited", koji će tako obeležiti rođendan Milana Mladenovića. Treći dan (subota) rezervisan je za svirku koja je nešto bliža motoraškom senzibilitetu, kad će nastupiti grupe "Amajlija", "Crash 2" i "Old Timers band".\n� Prvo i najbitnije, biće to logistički jako dobro organizovan festival. Motoraši će imati obezbeđen kamp u okviru festivala, kao i parking za svoje motore, koje će i prisutna publika tako moći da vidi sve na okupu. Treba napomenuti da ćemo posebnu pažnju posvetiti čistoći festivala, čistoći u samom kampu, te da će službe i redari na svakih nekoliko sati otklanjati smeće � rekao je Vanja Marjanović, napominjući da što se muzičkog dela festivala tiče Rock & Bike fest nudi aktuelne i najbolje bendove, kako mlađe generacije tako i starije. � Zaista smo se trudili da proberemo najinteresantniju muziku, te smo pozvali grupe koje nešto znače i dugo već sviraju ili grupe koje su mlade, ali zaista vrede � dodao je Marjanović, posebno se osvrćući na to da će još jednom pokušati da pokažu da su motoraši "obični i normalni" ljudi, koji će ovog puta pomoći drugima u okviru humanitarne akcije, te će velik broj bajkera kolektivno donirati krv novosadskom Zavodu za transfuziju krvi.\nPoruku je izmenio silvia, 19.09.2007 u 22:33\nRazlog: promenila sliku\nOvo se ne propusta. Na ovakvim okupljanjima uvek bude -ludo burazeru Umro je Ajnštajn, umro je Tesla...a i meni nešto nije dobro Vrh\nTrofeji Odgovor: Rock & Bike fest\nJos samo da napomenem da ce ulaznice kostati 300 dinara. Volim je od štala do neba, od blata do pšenice, toplu od ciganskih gudala i blagdanskih očenaša, vršidbenu i zadušničku, smeđu kao devojačke pletenice, tu zemlju čardaša, čaša i bezemljaša ...tu Vojvodinu bogomojačku, i bezbožničku, i ivnsku, belju od jaganjaca, crnju od paljevina, tu Vojvodinu svetonikoljsku, velikogospojinsku...\nMada , svakako, vidimo se: Poruku je izmenio silvia, 20.09.2007 u 11:59\nJesam Tako kaze moto klub OTPISANI (organizatori), Mondo .... Volim je od štala do neba, od blata do pšenice, toplu od ciganskih gudala i blagdanskih očenaša, vršidbenu i zadušničku, smeđu kao devojačke pletenice, tu zemlju čardaša, čaša i bezemljaša ...tu Vojvodinu bogomojačku, i bezbožničku, i ivnsku, belju od jaganjaca, crnju od paljevina, tu Vojvodinu svetonikoljsku, velikogospojinsku...


Vesti, 25.01.2019, 02:00 AM\n2019. je a milioni računara i dalje imaju instaliran barem jedan neažurirani program ili rade sa zastarelim operativnim sistemima, što ih čini ranjivim za online pretnje i poznate sigurnosne ranjivosti (exploite).\nProizvođač antivirusnog softvera Avast je objavio izveštaj (PC Trends Report 2019) koji otkriva da su milioni korisnika računara sami odgovorni zbog toga što su njihovi računari podložni sajber napadima zato što zadržavaju zastarele verzije popularnih programa na svojim računarima.\nA upravo su neažurirani programi i operativni sistemi ulazna vrata za napadače. U većini slučajeva to je rezultat lenjosti korisnika i administratora kompanija koji ignorišu bezbednosne ispravke, što posebno važi za ove druge, jer njihove kompanije ne mogu da priušte zastoje.\nPrema ovom izveštaju, Adobe Shockwave je na vrhu liste softvera koji je većina korisnika ostavila neažuriranim na svojim računarima, a zatim slede VLC Media Player, Skype, Java Runtime Environment, 7-Zip File Manager i Foxit Reader.\nNeažurirani programi otvaraju vrata hakerima i sajber kriminalcima da iskoriste sigurnosne greške i rupe u programima, što računare čini potencijalnom metom sajber napada.\nMeđutim, neažurirani su ne samo programi nego i operativni sistemi. Skoro 15% svih Windows 7 računara i 9% svih Windows 10 računara koristi neažuriranu verziju operativnih sistema.\nDa bi se shvatio rizik, nema boljeg primera od WannaCry ransomwarea koji je uglavnom inficirao mreže koje su koristile zastarele operativne sisteme, kao što je Windows XP, za koji Microsoft više ne nudi tehničku podršku.\nWannaCry je iskoristio opasan bezbednosni propust u Microsoft Windowsu koji je kompanija popravila nekoliko meseci pre nego što je ransomware napravio haos u celom svetu.\n"Većina nas redovno zamenjuje svoj pametni telefon, ali isto se ne može reći za naše računare. Kada prosečna starost PC-ja dostigne šest godina, moramo da radimo više da bismo osigurali da nas uređaji ne dovode u nepotrebni rizik”, rekao je predsednik Avasta Ondrej Vlcek.\n"Uz odgovarajuću brigu, kao što je čišćenje unutrašnjosti hardvera pomoću sredstva za čišćenje, optimizaciju i sigurnosne proizvode, računari će biti sigurni i pouzdani još duže."\nZaključak se sam nameće: održavanje operativnih sistema i programa zakrpljenim i ažuriranim može vas zaštititi od sajber napada i sprečiti hakere da iskoriste vaš ranjivi računar da bi ukrali vaše lične i osetljive podatke.


Dan devojčica u IKT-u | Министарство омладине и спорта\nOve godine pored posete učenica završnih razreda osnovnih škola preduzećima i takmičenja „Uhvati ideju”, okrugli sto je predstavljao jedan od tri ključna događaja. Skup je otvorila Tatjana Matić, državna sekretarka u Ministarstvu trgovine, turizma i telekomunikacija, a dobrodošlicu učesnicima poželele su Ingeborg Ofsthus, generalna direktorka Telenora i dr Sanja Popović Pantić, predsednica Udruženja poslovnih žena Srbije.\nU sklopu takmičenja „Uhvati ideju”, timovi učenica završnih razreda osnovnih škola su imali priliku da svoje preduzetničke ideje na temu „Kako da zaradim džeparac na kreativan način” osmisle i predstave kroz korišćenje savremenih načina komunikacije, tako da su na samom početku događaja, uručene nagrade pobednicama takmičenja.\nU drugom delu, u vidu panel diskusija na temu preduzetništva kod mladih i rodne ravnopravnosti, govorili su predstavnici ministarstava, udruženja, sponzora projekta i žene ambasadorke u Republici Srbiji.\nObraćajući se prisutnima, Snežana Klašnja, pomoćnica ministra u Ministarstvu omladine i sporta, koja je bila i u žiriju za izbor najboljeg tutoriala za devojčice, je istakla da je nezaposlenost jedan od vodećih izazova sa kojim se mladi 15-30 godina u Srbiji suočavaju, imajući u vidu da je prema zvaničnim podacima svaka treća mlada osoba u ovom uzrastu u prošloj godini bila nezaposlena. Saradnja državnih organa u rešavanju problema nezaposlenosti mladih predstavlja polaznu osnovu, a Ministarstvo omladine i sporta će nastaviti da pruža punu podršku nastojanju da se skrene pažnja javnosti, kreatora politika, mladih i samih preduzetnika da se u preduzetništvu krije ogroman potencijal za mlade žene i muškarce, da je preduzetništvo vid njihovog zapošljavanja, ispoljavanja kreativnosti, inovativnosti, unapređenja veština i znanja kojima raspolažu. Tehničko opismenjivanje mladih žena i podrška ženskom preduzetništvu, u smislu ohrabrivanja žena, pogotovo mladih osoba ženskog pola da se otisnu u preduzetničke vode, ostaje među najvažnijim prioritetima ovog ministarstva i u narednom periodu, poručila je Klašnja.\nDan devojčica u IKT-u ustanovljen je na nivou Ujedinjenih nacija i tradicionalno se obeležava svakog poslednjeg četvrtka u aprilu, s ciljem da devojčice osnaži da se prilikom odabira budućih profesija vode sopstvenim interesima i talentima, a ne na osnovu stereotipa o podeli na muške i ženske poslove.


Radio TV Stara Pazova - Opština Pećinci za policiju\nOpština Pećinci za policiju\nJuče je u Pećincima pripadnicima policijskih snaga koje deluju na teritoriji ove opštine, dodeljeno vozilo marke FIAT PUNTO od strane opštinske Uprave Pećinci. Ključ novog vozila načelniku Policijske Stanice Pećinci Miodragu Kostiću, uručio je predsednik opštine Sava Čojčić. Novčana sredstva za novi automobil obezbedila je opština budžetskim sredstvima namenski određenim za\npolicijsku stanicu, koja u ovoj godini iznose 4.5 miliona dinara, a koja se dobijaju iz Fonda naplaćenih prekršajnih kazni na teritoriji opštine. Predsednik opštine Pećinci Sava Čojčić je istakao da je opština, zahvaljujući pripadnicima Policijske stanice Pećinci, najbezbednija opština u regionu i naglasio kako će se dobra saradnja lokalne samouprave i policijskih snaga nastaviti i dalje i da je u 2013. godini planirana nabavka još jednog vozila za potrebe policije. Policijska stanica u Pećincima do sada je raspolagala sa devet vozila od kojih su tri donacija opštine, istakao je načelnik Policijske stanice Miodrag Kostić i zahvalio se lokalnoj samoupravi što je prepoznala potrebe policijskih snaga, te da će ovo vozilo još više podići nivo bezbednosti građana opštine Pećinci.


► Mektić:U Sarajevu 7. juna sastanak ministara policije iz regiona o migrantima\nMinistar bezbednosti BiH Dragan Mektić izjavio je danas da bi 7. juna u Sarajevu trebalo da bude održan sastanak ministara unutrašnjih poslova zemalja regiona, na kojem bi se razgovaralo o problemima u vezi s migrantima.\n"Nadam se da će se ministri odazvati, doći u Sarajevo, da rešavamo pitanje ovih nezakonitih migracija preko zapadnog Balkana. Smatram da ovaj problem možemo daleko bolje rešavati ako sednemo zajedno", rekao je Mektić posle sednice Saveta ministara BiH.\nOn je najavio da bi uskoro trebalo da otputuje u Poljsku, u sedište Evropske agencije za obezbeđenje granica (FRONTEX), kako bi se videlo šta ta organizacija može uraditi u vezi sa migranstkom krizom u BiH, dodavši da je u postoji stalna saradnja i koordinaciji s međunarodnim organizacijama koje deluju u BiH.\nMinistar bezbednosti je dalje kazao da postoji opšti konsenzus u ovom telu kada je reč o delovanju institucija BiH u vezi sa migranstkom krizom, dodavši da ne želi da se bavi "pokušajima da se politički opravda ono što se prošle sedmice desilo na Ivan sedlu, kada je policija Hercegovačko-neretvanskog kantona (HNK) zaustavila konvoj sa migrantima koji su iz Sarajeva izmešteni u centar u Salakovcu".\n"To što neko želi da politički profitira na ovim ljudima koji prolaze pakao, sramota je tih ljudi", rekao je Mektić.\nPrema njegovim rečima, ocenu delovanja predstavnika HNK daće Tužilaštvo BiH.\nPolicijski komesar HNK Ilija Lasić je prošle sedmice u Konjicu zaustavio migrantski konvoj, koji se kretao ka izbegličkom centru u Salakovcu kod Mostara, i uz pretnju oružjem vratio autobuse na Ivan Sedlo, na teritoriju Kantona Sarajevo.\nPosle nekoliko sati migranti su ipak otputovali u Sijekovac, gde su smešteni.\nUpitan da li je upoznat sa informacijom da Hrvatska ilegalno vraća migrante sa svoje teritorije u BiH, Mektić je rekao da ima različitih informacija kada je reč o postupanju susednih zemalja sa migrantima, ali nije izneo više detalja o tome.\nSavet ministara BiH zadužio je danas Ministarstvo inostranih poslova BiH da Srbiji i Crnoj Gori uputi note, kojima će pozvati te dve zemlje da zaustave aktivnosti na preusmjeravanju valova migranata prema BiH, da se aktivnosti koordinišu, kao i da se Srbija i Crna Gora obaveste da će BiH, u skladu sa važećim zakonima, preduzeti sve mere u cilju odbijanja i sprečavanja nezakonitih ulazaka na svoju teritoriju.\nMIP BiH još je zaduženo da Hrvatskoj, kao i nadležnim institucijama Evropske unije, uputi zahtev za hitan sastanak cilju bolje koordinacije i iznalaženja rešenja po pitanju tranzita migranata kroz Bosnu i Hercegovinu.\n"Migrantska kriza problem je cele Bosne i Hercegovine i neophodno je da se u njeno rešavanje uključe sve relevantne institucije u BiH", zaključio je Savet ministara BiH.


“Na jesen milion nezaposlenih, treba im pomoći” – Slobodne novine\nPredsednik sindikata UGS “Nezavisnost” Zoran Stojiljković izjavio je da je očekivano da se broj nezaposlenih u našoj zemlji na jesen poveća na oko milion, kao i da se u okviru Socijalno ekonomskog saveta mora postići dogovor o narednim koracima koji bi pomogli i zaposlenim, a i onima koji ostanu bez posla.\n“Broj nezaposlenih pre pandemije je bio oko 550.000 ljudi, uzmite trećinu onih koji su se vratili iz zapadne Evrope, i saberite to sa očekivanjima da će oko 10 odsto zaposlenih ostati bez posla. Dodajte tom broju od 850 do 900 hiljada i one koje nemamo registrovane, tako da je ova konstatacija od milion nezaposlenih proverljiva”, istakao je on.\n“Nedostatak dijaloga vodi u ljutnju, nervozu i krajnje nepoverenje koje mi imamo. Ja ovu meru nepoverenja koja trenutno postoji u zemlji, ne pamtim od 1997. ili 1998. godine”, ocenio je Stojiljković.


Cvijanović: Banjaluka – žila kucavica i pokretačka snaga Srpske | Banjaluka.net\nCvijanović: Banjaluka – žila kucavica i pokretačka snaga Srpske\nPredsjednik Republike Srpske Željka Cvijanović čestitala je građanima i rukovodstvu Banjaluke 22. april – Dan grada i 77 godina od oslobođenja od fašizma u Drugom svjetskom ratu, ističući da Banjaluka kao najznačajniji administrativni, politički, privredni, kulturni i sportski centar predstavlja žilu kucavicu i pokretačku snagu Republike Srpske.\n“Povodom 22. aprila – Dana grada i 77 godina od oslobođenja Banjaluke od fašizma u Drugom svjetskom ratu upućujem vam srdačne čestitke. Dan kada je sloboda stigla u Banjaluku jedan je od najznačajnijih datuma u istoriji grada i prilika da se sa dužnim pijetetom sjetimo svih koju su nam tu slobodu podarili”, navela je Cvijanovićeva u čestitki.\nOna je istakla da, uz poštovanje tradicije i tekovina, a okrenuti budućnosti i stvaranju što boljih uslova za život svih stanovnika, Banjaluka kao najznačajniji administrativni, politički, privredni, kulturni i sportski centar, predstavlja žilu kucavicu i pokretačku snagu Republike Srpske, saopšteno je iz Kabineta predsjednika Republike Srpske.\n“Sve to nas obavezuje da još jačim intenzitetom, odgovorno i kroz partnerstvo, koristeći sve raspoložive kapacitete, nastavimo aktivnosti na daljem razvoju Banjaluke na dobrobit svih njenih građana i Republike Srpske”, navela je Cvijanovićeva.\nU uvjerenju da ćemo u narednom periodu svjedočiti napretku Banjaluke u svim oblastima života i privređivanja, još jednom vam čestitam Dan grada i želim svako dobro, poručila je Cvijanovićeva.


ZDRAVSTVENA STANICA SRPSKI MILETIĆ\nPrimarna zdravstvena zaštita u okviru zdravstvene stanice u Srpskom Miletiću obavlja se sa dva lekara u smeni, od kojih jedan od njih radi sa pola radnog vremena - pet dana nedeljno.\nAmbulanta za intervencije (davanje injekcija, previjanja, male hirurške intervencije...) osim u vreme rada lekara - radi i vikendom, kako bi se pacijentima kontinuirano pružala potrebna usluga. Osim rada u ambulanti, lekar i medicinske sestre obavljaju i kućne posete, odnosno, vrše intervencije na terenu za pacijente koji nisu u mogućnosti da dođu do ambulante u Srpskom Miletiću.\nAmbulanta zdravstvene stanice u Srpskom Miletuću ima dva lekara, koji rade u prepodnevnim satima. Jedan od lekara radi sa pola radnog vremena, dok drugu polovinu radnog vremena obavlja u fabričkoj ambulanti u Odžacima. Pacijenti zakazuju preglede na šalteru ili putem telefona, a postoji mogućnost zakazivanja i putem elektronske pošte.


Novi Sad, 11. Decembar 2012. PR Objave: Najava -\nKafe restoran Bacano uskoro dobija nov sajt, koji će sadržati sve informacije o aktuelnim dešavanjima, večernjem programu i izboru hrane i pića. Jednostavan dizajn sajta omogućiće svim posetiocima da lako dođu do potrebnih informacija, ali i da učestvuju u komunikaciji koja će uticati na unapređenje posla u ovom restoranu.\nPosle proslave pet godina od osnivanja Bacana i renoviranja enterijera, uvedene su dodatne izmene u poslovanju. Organizovana je muzika uživo svako veče od 20 sati, a zastupljeni su jazz, gipsy jazz, swing, latin, pop-rock. Imajući u vidu da se gosti Bacana često interesuju za raspored nastupa, na sajtu će biti istaknuti bendovi koji nastupaju, te se vrlo lako možete dogovoriti sa prijateljima i poslušati Svetlanu Paladu, Anu Perišić, Cherry Cool, Nevas Trio i druge. Za dodatnu zabavu, gosti mogu da popune Bacano flajere i ubace u nagradni bubanj. Flajeri se izvlače svakog 15. tekućeg meseca i 1. od 21 sat, a srećnici dobijaju vino i večeru za dvoje.\nUz novi sajt, Bacano je razvio komunikaciju i na društvenim mrežama, a na taj način, gosti mogu da napišu svoja zapažanja, predloge i želje za unapređenje poslovanja. Uvek se na prvo mesto stavljaju gosti, a cilj Bacana je da svako ko dođe u ovaj restoran, ponese lepe utiske i ponovo se vrati!


Moldavija Rat se prelio van Ukrajine? Susjedna zemlja proglasila “crveni” alarm uzbune – Visokoin.com\nMoldavija Rat se prelio van Ukrajine? Susjedna zemlja proglasila “crveni” alarm uzbune\nMoldavija je danas uvela “crveni” alarm zbog opasnosti od terorizma, čime je ta zemlja i zvanično pokazala strah da se sukob prelije na njenu teritoriju.\nPredsednica Moldavije Maja Sandu sazvala je sednicu Vrhovnog saveta za bezbednost zbog eksplozija u Pridnjestrovlju, saopštila je pres-služba administracije predsednika.\n“Predsednik Moldavije Maja Sandu sazvala je sednicu vrhovnog Saveta za bezbednost zbog incidenata u pridnjestrovskom regionu. Sednica će početi u 13 časova po lokalnom vremenu“, navodi se u saopštenju.\nRanije je Ministarstvo unutrašnjih poslova nepriznate Pridnjestrovske Moldavske republike saopštilo da su u naselju Majak u Grigoriopoljskom regionu odjeknule dve eksplozije, usled čega su onesposobljene dve najjače antene radio-centra, preko kojih je emitovan ruski radio.\nEksplozije su onesposobile dve najjače antene radio centra koji emituje program ruskog radija, prenosi RIA Novosti.\nU eksplozijama nije bilo povređenih.\nPridnjestrovlje se nalazi na istoku Moldavije i 1990. godine se otcepilo od te države nakon kratkog građanskog rata posle raspada Sovjetskog Saveza. Ima oko 500.000 stanovnika, a Rusija tamo ima oko 1.500 vojnika koji služe kao mirovne snage.\nTaj region privukao je pažnju svetske javnosti nakon što je vršilac dužnosti komandanta ruskog Centralnog vojnog okruga Rustam Minekajev 22. aprila izjavio da Rusija planira da preuzme punu kontrolu nad Donbasom i južnom Ukrajinom, dodajući da će to pružiti mogućnost pristupa Pridnjestrovlju.\nRusija zapretila: “Završićete na smetlištu istorije”\nRuski čelnici oštro su reagovali na zabranu proruskih ratnih oznaka u bivšoj sovjetskoj republici Moldaviji, javlja DPA.\nNedavno su moldavske vlasti su zabranile isticanje slova Z i V, kao simbola koji predstavljaju podršku ruskim trupama u ratu u Ukrajini.\nZabranili su i lentu Svetog Jurja, oznaku pristalica ruskog predsednika Vladimira Putina i proruskih snaga u Ukrajini.\nRuski predstavnik u Gornjem domu parlamenta Aleksej Puškov zapretio je predsednici Moldavije Maji Sandu da će njena zemlja završiti na “smetlištu istorije”, nakon što je tu frazu Maja Sandu iskoristila obrazlažući odluku o zabrani spomenutih simbola.\nKazala je da ti simboli doprinose podeljenosti u zemlji te da je njima mesto na “smetlištu istorije”.\n“Sandu bi trebalo da bude malo pažljivija kada su u pitanju Rusija i njeni simboli, posebno imajući u vidu da Kišinjev ne može da plati ruski gas”, rekao je Puškov.


Opel Zafira Tourer i sa ekonomičnim motorom od 120KS - AUTOMOBILI\n27/06/2019 5:59:02 AM\nNASLOVNA / VESTI / Opel Zafira Tourer i sa ekonomičnim motorom od 120KS\nOpel Zafira Tourer i sa ekonomičnim motorom od 120KS\nJoš jedan ekonomičan izbor za Zafiru Tourer: Opelov svestrani sedmosed sada je dostupan u verziji 1.6 CDTI ecoFLEX, snage 88 kW/120 ks. Ova verzija se pridružuje turbo dizel motoru od 100 kW/136 ks koji je prošle godine premijerno predstavljen u okviru linije ovog kompaktnog vozila. Obe verzije su deo Opelove nove generacije dizel motora i odlikuju se izuzetno ekonomičnom potrošnjom goriva sa prvoklasno ujednačenim radom i bukom svedenom na minimum, što je navelo auto-štampu da Opelov 1.6 CDTI ecoFLEX nazove „whisper diesel“ (šapćući dizelaš).\nOvaj motor je deo Opelove velike ofanzive modela i motora, koja predviđa uvođenje 27 novih modela i 17 novih motora između 2014. i 2018. godine.\nPrethodno Premijera Ford Mustang GT350 19-tog Septembra\nSledeće Simonds: “Vilijamsov uspeh nije slučajnost”\nPrva iteracija Mercedesa S klase u kupe verziji i dalje mami poglede i uzdahe na …


Glavna dostignuća portugalskog predsedavanja - Centar za evropske politike Glavna dostignuća portugalskog predsedavanja - Centar za evropske politike\nOd borbe protiv pandemije do Konferencije o budućnosti Evrope\nPreuzimajući predsedavanje od Nemačke u jeku pandemije COVID-19, portugalsko predsedavanje bilo je vođeno sledećim sloganom: „Vreme za pravedni, zeleni i digitalni oporavak“. Pod ovom parolom Portugal je sačinio program svog predsedavanja, fokusirajući se na pet glavnih oblasti u liniji sa Strateškom agendom EU: Otporna Evropa, Zelena Evropa, Digitalna Evropa, Socijalna Evropa, Globalna Evropa. Pre šest meseci, Centar za evropske politike (CEP) bavio se analizom mogućih očekivanja od tada predstojećeg portugalskog predsedavanja; sada će se ovaj blog osvrnuti na pitanje da li je i u kojoj meri Portugal ispunio svoje prioritete u prvoj polovini 2021. godine.\nPrvi prioritet u okviru Otporne Evrope ogledao se u blagovremenom sprovođenu programa predviđenog Instrumentom za oporavak i otpornost (Intrument), sa ciljem efikasnog oporavka od krize izazvane pandemijom, kao i postavljanjem temelja daljem održivom rastu i kreiranju novih radnih mesta. Kako bi poslužio kao primer i podstakao ostale zemlje članice, Portugal je bio prva članica EU koja je Komisiji zvanično podnela predlog konačne verzije svog nacionalnog plana za oporavak i otpornost, nakon čega su sve sem jedne pošle njegovim stopama i učinile isto. Uzimajući u obzir složenost takvih planova, ovo svakako predstavlja jedno od značajnijih dostignuća portugalskog predsedavanja.\nŠtaviše, tokom portugalskog predsedavanja, sve zemlje članice uspele su da odobre Odluku o spostvenim resursima (Own Resources Decision), bez koje Instrument, koji inače ustanovljava način finansiranja bužeta Unije, ne bi mogao da stupi na snagu. Činjenica da je Odluka odobrena za samo pet meseci predstavlja značajno dostignuće, naročito kada se uzme u obzir da je za proces ratifikacije u svim zemljama članicama obično bilo potrebno više od dve godine. Njenim usvanjanjem, Komisija je dobila ovlašćenje da tokom druge polovine godine finansira sve grantove i zajmove predviđene Instrumentom za države članice. Imajući u vidu jedinstvenost ovih napora i njihov novitet u praksi EU, može se zaključiti da je Portugal uspeo u svojoj nameri da nadgleda, ohrabri i konačno sprovede datu regulativu.\nPromovisanje EU kao lidera u borbi protiv klimatskih promena i promocija kompetitivnih prednosti dekarbonizovanog i otpornog ekonomskog modela bili su ciljevi u okviru drugog na listi prioriteta Portugala – Zelena Evropa. Savet EU je pod portugalskim predsedavanjem dao primat implementaciji Evropskog zelenog dogovora. U stvari, Savet je postigao načelni dogovor o prvom Evropskom zakonu o klimi, sa ciljem smanjenja neto emisije gasova sa efektom staklene bašte za najmanje 55% do 2030, u poređenju sa nivoima iz 1990. godine. Stupiće na snagu nakon zvaničnog odobrenja od strane Evropskog parlamenta i Saveta EU. Njegova primena značila bi postizanje nulte neto emisije gasova sa efektom staklene bašte u svim državama članicama, uglavnom kroz smanjenje emisije štetnih gasova, investiranje u zelene tehnologije i zaštitu životne sredine. Uzimajući u obzir da je Portugal među ekološki najsavesnijim državama, a dok je istovremeno među 20 država sveta najviše pogođenih globalnim zagrevanjem u poslednjih 20 godina, ne treba da iznenađuju napori Portugalaca u promociji zelenije Evrope tokom predsedavanja Savetu.\nTreći prioritet definisan je kao Digitalna Evropa, usmeren ka ubrzanju fer i inkluzivne digitalne tranzicije. Najveće dostignuće u ovoj oblasti jeste sporazum između Saveta EU i Evropskog parlamenta o Digitalnom kovid sertifikatu Evropske unije, koji za cilj ima da olakša slobodu kretanja u EU. Sertifikat je stupio je na snagu 1. jula, nakon što je postupak za njegovo usvajanje obavljen u rekordnom roku. S obzirom na to da se zakonodavne procedure i generalno donošenje odluka u EU često kritikuju zbog svoje sporosti i tromosti, impresivna je činjenica da je ovaj zakonodavni postupak završen za svega 62 dana. Dostignuće je utoliko značajnije imajući u vidu da je u proseku potrebno od 24 do 31 meseca za okončanje sličnih procedura. Imajući u vidu hitnost za efektivnim premošćavanjem jaza između država članica po ovom pitanju, usvajanje Sertifikata može se smatrati ključnim dostignućem portuglaskog predsedavanja.\nPromovisanje i jačanje evropskog socijalnog modela predstavlja četvrti prioritet koji je Portugal usvojio u svom programu, pod nazivom Socijalna Evropa. U tom kontekstu, Socijalni samit u Portu u maju ove godine može se smatrati najvažnijim događajem održanim u Portugalu za vreme njegovog predsedavanja, s obzirom da je njegova namera bila da se na dnevni red EU vrati pitanje konkretizacije Evropskog stuba socijalnih prava. Fokus rasprave stavljen je na rad i zapošljavanje, veštine i inovacije, kao i na socijalnu državu i socijalnu zaštitu. Ova pitanja su od naročite važnosti, s obzirom na to da je Stub usvojen još 2017. godine i zato što postoji potreba za daljim jačanjem zajedničke posvećenosti država članica u implementaciji prava i principa koji iz njega proizilaze. Samit je organizovan nakon usvajanja Akcionog plana od strane Komisije u martu ove godine, kojim su utvrđene konkretne inicijative i ciljevi do 2030. godine za ostvarivanje Evropskog stuba socijalnih prava. S tim u vezi, može se zaključiti da je Portugal odabrao izvrstan momenat da izgradi politički zamah za njegovu primenu.\nOtvorenost Evrope prema svetu bio je peti prioritet zacrtan od strane Portugala – Globalna Evropa. U tom pogledu, pored negovanja odnosa sa SAD, Ujedinjenim Kraljevstvom i Indijom, Portugal se usmerio i na razvijanje i jačanje veza sa geografski bliskom Afrikom. Tokom svog predsedavanja, Portugal je nastojao da organizuje šesti Samit visokih zvaničika EU i Afričke unije. Prvobitna zamisao bila je da će Samit obeležiti vrhunac odnosa između dva kontinenta, posebno nakon njegovog odlaganja još u oktobru 2020. godine usled pandemije. Postojala je i simbolična komponenta, jer je prvi takav samit EU-AU organizovan 2000. godine, takođe tokom portugalskog predsedavanja. Međutim, čini se da je zamišljeni vremenski okvir bio isuviše optimističan, usled manjka volje nekih od država članica za takvom vrstom susreta sa afričkim liderima. Time EU ne samo da je poslala loš signal afričkom kontinentu da je on za nju od drugorazrednog značaja, već se ovaj razvoj događaja može smatrati i geostrateškim neuspehom Unije. Ovo drugo naročito treba uzeti u obzir u okviru šireg konteksta rivalstva sa Kinom oko geopolitičkog uticaja u ovom delu sveta, a svakako treba imati na umu i činjenicu da je Kina prethodno već održala sopstveni samit sa afričkim liderima u junu 2020. godine.\nJoš jedan geostrateški neuspeh EU tokom portugalskog predsedavanja bila je i nemogućnost da se postigne kompromis i značajan napredak na polju politike proširenja. U početku je dolazak na čelo Unije jedne države članice poput Portugala sa pozitivnim stavom prema proširenju, što je naročito značajno u vreme krize, predstavljalo olakšavajuću okolnost za Zapadni Balkan. Ipak, i uprkos otvorenoj podršci koju je pružio ovoj politici, Portugal kao ni Nemačka pre njega, nije bio u stanju da prevaziđe postojeće razlike između država članica i tako pomeri sa mrtve tačke pristupne pregovore sa Severnom Makedonijom i Albanijom. Bugarska je ponovo bila ta koja je išla nasuprot opšteg stava među članicama i zadržala veto po pitanju započinjanja prve međuvladine konferencije sa Severnom Makedonijom. Da stvari budu gore, to je onemogućilo i Albaniju da napravi korak napred, usled povezanosti njihovog pristupnog procesa. Iz ovoga jasno proizilazi da EU mora da uloži znatno više napora kako bi državama članicama stavila do znanja da su njihova naizgled bilateralna pitanja više od toga, jer štete ne samo stabilnosti regiona time što sputavaju politiku proširenja, već i sveukupnoj strateškoj autonomiji EU.\nPoznavajući sve prioritete portugalskog predsedavanja, ono što ih neupitno povezuje jeste svakako i sveobuhvatna inicijativa – Konferencija o budućnosti Evrope (CoFoE). Ona je zamišljena tako da posluži državama članicama i njihovim građanima kao arena za razmenu ideja, inicijativa i predloga o budućnosti kakvu žele. Prethodna predsedavanja Nemačke i Hrvatske su usled epidemioloških razloga bila primorana da odlože njeno održavanje, a postojao je strah da će se isto dogoditi i za vreme portugalskog predsedavanja, naročito u svetlu početnih napora EU oko nabavke i isporuke vakcina. Uprkos tome, Portugal je ipak uspeo da prevaziđe ovu prepreku. Organizacija Konferencije svakako nije bio nimalo lak zadatak, imajući u vidu da je poslednji takav proces održan pre dve decenije, a da je od tada Unija samo postala složenija kako se suočavala sa novim izazovima.\nKonferencija je započela u dinamičnom ritmu. U martu ove godine, predsedavajući Evropskog parlamenta, Evropske komisije i Saveta EU potpisali su Zajedničku deklaraciju o Konferenciji; u aprilu je pokrenuta višejezična digitalna platforma koja je poslužila kao središte Konferencije; a 9. maja, na Dan Evrope, u Strazburu je održana svečana ceremonija kojom je Konferencija zvanično inaugurisana. Pored toga, činjenica da je EU usplela da otvori vrata za organizacije civilnog društva i građane iz država Zapadnog Balkana da uzmu učešće na već spomenutoj digitalnoj platformi zajedno sa svojim evropskim partnerima, svakako predstavlja pozitivan iskorak ka debati o budućnosti Evrope, a ne samo o budućnosti EU. Kako je predviđeno da Konferencija traje do 2022. godine, Portugal njeno dalje rukovođenje predaje Sloveniji a zatim Francuskoj, predstojećim državama koje će preuzeti zadatak predsedavanja Savetom EU.\nU zaključku, portugalsko predsedavanje može se okarakterisati kao uspešno, posebno ako se sagledaju sve okolnosti tokom kojih je Portugal preuzeo ulogu rukovođenja Savetom EU. Program koji je usvojen u tom cilju svakako je bio ambiciozan i sveobuhvatan, istovremeno se baveći raznim temama. Predsedavanje Portugala započelo je sa praznim konferencijama za štampu, još svežim posledicama Bregzita, kao i višestrukim političkim nesuglasicama i problemima koje je pandemija dodatno prolongirala. I uprkos svim izazovima koji su se našli pred Savetom, Portugal predaje predsedavanje Sloveniji sa agendom manje opterećenom problemima nego kada su ga oni preuzeli.


20.000 flašica sa hemikalijama - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac 20.000 flašica sa hemikalijama\n20.000 flašica sa hemikalijama\nsreda, 16 novembar 2011 09:04\nU suterenu Doma sindikata u Kragujevcu već šest godina nalazi se oko 20.000 flašica sa hemikalijama, među kojima su i veoma jaki otrovi poput cijanida. Ove materije ostale su iza "Zastavinog" društva "Jugomedika", koje je nakon neuspešne privatizacije otišlo u stečaj, a za njihovo izmeštanje potrebno je oko dva miliona dinara. Taj novac će, po svemu sudeći, biti izdvojen iz budžeta grada Kragujevca.\nNi godinu dana, koliko je prošlo otkako je Samostalni sindikat obavestio javnost o otrovnim materijama, nije bilo dovoljno da se medicinski otpad zbrine. U ovom sindikatu kažu da je to posledica nemara, ali i nezainteresovanosti nadležnih.\n"Sve ovo govori o vrednosnom sistemu u Srbiji. Jer ako držite cijanide, koji su dostupni skoro svima i koji mogu da budu štetni za ceo grad, onda to zapravo mnogo govori o onima koji vrše vlast", kaže Jugoslav Ristić, predsednik Samostalnog sindikata u Kragujevcu.\nDom sindikata je u strogom centru grada, okružen stambenim zgradama. Iako je većina medicinskog otpada pod ključem, podrumske prostorije potpuno su nezaštićene.\nGrađani s kojima smo razgovarali za opasne materije su uglavnom čuli iz medija i smatraju da ih treba što pre skloniti iz ovog prostora.\nMeđutim, Zoran Đorić, direktor Pozorišta za decu, koje se nalazi na spratu iznad prostorija s problematičnim sadržajem, tvrdi da su deca na ovom mestu potpuno bezbedna.\n"Pozorište se nalazi u aneksu ove zgrade i dosta je udaljeno. Drugo, pozorište se nalazi u prizemlju, dok se to nalazi u nekim podrumskim prostorijama", tvrdi Zoran Đorić, direktor Pozorišta za decu.\nOvu lokaciju obilazile su i republička i gradska ekološka inspekcija. Kako je "Jugomedika" ugašena, republička inspekcija nije imala kome da naloži da ukloni otpad. S druge strane, iako kažu da nisu nadležni, gradski inspektori su preporučili lokalnoj samoupravi da reši ovaj problem.\n"Grad je kontaktirao firmu koja ima dozvolu Ministarstva da može da tretira takav otpad na zadovoljavajući način. Predstavnici te firme su dolazili, obišli su prostorije i dali su procenu da bi vrednost tog posla bila neka dva miliona dinara", kaže Dragan Marinković, načelnik gradske Službe za zaštitu životne sredine.\nNa pitanje kada bi ova tačka mogla da se nađe na dnevnom redu, u Gradskom veću kažu da čekaju ovlašćenje Fonda za zaštitu životne sredine kako bi uopšte razmatrali izdvajanje novca za uništavanje otrovnog otpada.


Šefica EULEX-a na sastanku sa ministrom unutrašnjih poslova - Vesti - EULEX - European Union Rule of Law Mission in Kosovo\nNaslovna Služba za medije i javno informisanje Vesti Šefica EULEX-a na sastanku sa ministrom...\nŠefica EULEX-a na sastanku sa ministrom unutrašnjih poslova\n27. septembar 2016. god.\nŠefica Misije vladavine prava Evropske unije na Kosovu (EULEX), gđa Alexandra Papadopoulou, danas se sastala sa kosovskim ministrom unutrašnjih poslova Skednerom Hysenijem. Šefica Misije se zahvalila ministru na podršci koja je do sada data EULEX-u, izražavajući spremnost da nastave blisku saradnju i u budućnosti.\nGđa Papadopoulou je podvukla već uspostavljenu saradnju sa Ministarstvom, posebno sa Policijom Kosova i Agencijom za civilnu registraciju, ističući da je Misija spremna da pomogne i nastavi da podržava Ministarstvo. „Neophodno je podvući dobru saradnju sa Policijom Kosova i niz uspešnih zajedničkih operacija. Misija će nastaviti da podržava Policiju Kosova i Graničnu policiju Kosova, posebno kada se radi o IUG i Nacionalnom centru za upravljanje granicom“, rekla je gđa Alexandra Papadopoulou.


Novi načelnik štaba za vanredne situacije i izmene finansijskih planova ustanova | Portal Moj Bečej - Bečejske opštine iz ugla građana!\nNovi načelnik štaba za vanredne situacije i izmene finansijskih planova ustanova\nOdbornici Skupštine opštine Bečej će u četvrtak 14. decembra razmatrati predlog za novog načelnika Štaba za vandredne situacije opštine Bečej i izmene finansijskih planova bečejskih ustanova.\nZa novog načelnika opštinskog štaba za vanredne situacije predložen je Petar Lakov, samostalni policijskog inspektora, umesto dosadašnjeg Gorana Korcebe.\nNa dnevnom redu 26. sednice SO Bečej su i treće izmene finansijskog plana Centra za socijalni rad (u delu koji finansira opština Bečej), a koje se predlažu zbog Trećeg rebalansa budžeta opštine Bečej. Time Centar za socijalni rad Bečej ima ukupno smanjenje rashoda od 1.450.000 dinara, od toga za Centar za socijalni rad u iznosu od 950.000 dinara i za Dnevni boravak za decu i mlade sa smetnjama u razvoju u iznosu od 500.000 dinara.\nPrema navodima direktorke Ivone Božović iz zapisnika sa sednice Upravnog odbora te ustanove smanjenje budžeta neće uticati na poslovanje Centra, niti Dnevnog boravka.\nPored Centra za socijalni rad, finansijskih izmena zbog trećeg rebalansa, ima i u Gradskom muzeju Bečej i Narodnoj biblioteci Bečej.\nInteresantno je da su upravni odbori o ovim izmenama glasali na sednicama još krajem oktobra i početkom novembra, a da pred lokalni parlament na saglasnost stižu nakon više od mesec, odnosno skoro dva meseca. Podsetimo, treći rebalans budžeta opštine Bečej usvojen je 19. oktobra.\nPodsetimo na to da su bečejski odbornici u skupštinskoj sali sedeli pre skoro dve nedelje, kao i da je tu sednicu obeležila žučna rasprava. Tada su, naime, uz skoro jednosatnu raspravu, usvojili izveštaj o poslovanju Link FTO za prošlu godinu. Rasprava o poslovanju ovog preduzeća čiji je vlasnik opština Bečej zajedno sa PIK Bečej, obeležila je današnje skupštinsko zasedanje.


U toku treća faza izgradnje 17 stanova za izbjegle i raseljene | Palelive.com\nPočetna Regija Sokolac U toku treća faza izgradnje 17 stanova za izbjegle i raseljene\nNa Sokocu je u toku treća faza radova na izgradnji 17 stanova za smještaj izbjeglih i raseljenih lica iz Alternativnog centra u Podromaniji kod Sokoca, za koju je Ministarstvo za izbjegla i raseljena lica Republike Srpske obezbijedilo oko 80.000 KM.\nNačelnik sokolačkog Odjeljenja za prostorno uređenje i stambeno komunalne poslove Milomir Rajić rekao je Srni da ova faza izgradnje stambenog objekta obuhvata rad na fasadi i ugrađivanje stolarije, dok će preostati da se uradi unutrašnjost objekta.\nIzvođač radova je preduzeće “Vranica” sa Pala.\nUkupna vrijednost ovog projekta je oko 430.000 KM, od čega je za prve dvije faze utrošeno oko 350.000 KM. Veličina stanova je prilagođena broju članova porodica koje će biti smještene.\nRajić je potvrdio da je opština finansirala sa oko 93.000 KM rekonstrukciju i asfaltiranje dva ogranka Ulice Milanka Vitomira i Zmaj Jovinu ulicu.\nKao sastavni dio ovog projekta u planu je i asfaltiranje Ulice Petra Kočića u naselju Sokolačke Njive u dužini od 400 metara, za čiju će realizaciju biti izdvojeno oko 93.000 KM iz budžeta opštine.\nRajić je podsjetio da je preduzeće “Rajak-vob” iz Sokoca izveo radove na izgradnji sekundarne kanalizacione mreže sa dva kraka u sokolačkom naselju Stari Baltići u dužini od 800 metara, te da je preostalo da određen broj građana bude priključen na ovu mrežu. Iz budžeta opštine za ove namjene je izdvojeno 28.000 KM.\nOn je napomenuo da je u Romanijskoj ulici urađen dio trotoara, te izvršena sanacija udarnih rupa, za šta je iz budžeta izdvojeno oko 15.000 KM.\nRajić je naveo da su u gradu osposobljeni i semafori, za šta je iz budžeta opštine izdvojeno 37.000 KM, a u okviru ovog projekta izvedeni su radovi i na osposobljavanju dijela rasvjete oko sportske dvorane. Radove je izvodilo preduzeće “Golden hands” sa Pala.\nPrethodni članakOdržan sajam kolekcionara\nNaredni članakNema opasnosti od radioaktivnih mašina


Kosovo i Metohija: Na čelu „Srpske“ Goran Rakić - Sputnjik Srbija\n17:05 17.07.2017 Preuzmite kraći link\nNa izbornoj sednici GI „Srpska lista“ održanoj danas u Kosovskoj Mitrovici, na predlog Slavka Simića, za predsednika je izabran aktuelni gradonačelnik Severne Mitrovice — Goran Rakić.\n„Predstoji nam period u kome će Srpska lista nastaviti borbu ne samo za Srbe već i za Gorance, Bošnjake, Turke, Rome i sve druge zajednice koje su u proteklom periodu bili građani drugoga reda“, rekao je Rakić.\nCitirao je našeg velikog vojskovođu koji je rekao: „Nema te bitke koju srpski narod ne može da dobije, ali nema tog mira koji političari ne mogu da izgube“.\n„’Srpska lista‘ će sačuvati mir, boriće se u Skupštini za govornicom“, rekao je Rakić i istakao da je „tu politiku mira započeo predsednik Srbije Aleksandar Vučić i dosledno je sledila Kancelarija za KiM, na čelu sa direktorom Markom Đurićem.\n„Odluke nećemo donositi brzopleto, konsultovaćemo se sa predsedništvom stranke i Beogradom, i nakon toga ćemo odlučiti šta je dobro za srpski narod na KiM“, rekao je Rakić i podvukao da je primarni cilj zaštita srpskog naroda na KiM.\nSrpska, srbija, stranka, politika, Goran Rakić, Kosovo i Metohija


PREMIJER: Vlada djeluje programski, a ne politički – Portal Luca\nPREMIJER: Vlada djeluje programski, a ne politički\nOva Vlada djeluje pogramski, a ne politički, kako bi svaki građanin osjetio kvalitet života i mogao dostojanstveno da živi u Crnoj Gori, zbog čega zabrinjavaju poruke svih koji iskazuju sumnju u to, saopštio je premijer Zdravko Krivokapić\n“Ova Vlada je odlučila da djeluje programski, a ne politički, ni politikanski. Ta digitron politika nije politika ove Vlade, već je njena politika da svaki građanin osjeti kvalitet života, da dostojanstveno živi, da ne odlazi iz zemlje, nego da se ovdje vraća“, rekao je Krivokapić, otvarajući konferenciju Izvori finansiranja zelene i digitalne tranzicije i unapređenja infrastrukture sjevernog regiona Crne Gore.\nDvodnevnu konferenciju organizuje Investiciono-razvojni fond (IRF), uz podršku Delegacije EU u Crnoj Gori i Kancelarije za evropske integracije u Kolašinu.\nKrivokapić je kazao da ga zato zabrinjavaju poruke svih koji iskazuju sumnje u rad Vlade.\n„Projekti ‘Evropa sad’ i ‘Crna Gora odmah’ govore i sad i odmah da nemamo vremena za gubljenje, da smo izgubili previše vremena i ovo je prilika da ubrzanim rapidnim oporavkom učinimo Crnu Goru drugačijom“, naveo je Krivokapić.\nOn je dodao da je ono što se dešava u zadnjih godinu više nego zabrinjavajuće, jer nema adekvatanog odnosa prema svakom građaninu pojedinačno, bez obzira gdje živi, a obaveza je da se u centar svih zbivanja stavi građanin.\n„Potrebno je djelovati pametno, održivo, inkluzivno i rapidno kako bi nadoknadili ono što je do sad propušteno“, poručio je Krivokapić.\nOn je kazao da Crna Gora mora da doživi preporod, a da je jedan od njih ono što se nudi kroz IRF.\n„U okviru ekspozea Vlade imamo tri stuba koja su evidentna u dijelu naše teme, a to je zelena ekonomija, digitalna transformacija i povezivanje, koje čini osnovu da preko infrastrukture budemo ono to je svuda u Evropi, a to je dostojni 21. vijeka“, rekao je Krivokapić.\nIzvršna direktorica IRF-a, Irena Radović, kazala je da je ta institucija, od osnivanja do danas, podržala mikro, mala i srednja preduzeća, kao i firme srednje kapitalizovanosti, u iznosu većem od 1,5 milijardi eura, a da je sa preko 430 miliona podržala privrednike sa sjevera i opštine sa nižim stepenom indeksa razvijenosti.\nBrojna priznanja za IRF\nOna je podsjetila i da je IRF tokom prethodna tri mjeseca doživio brojna priznanja.\n„Prošle sedmice je delegacija predvođena ministrom finansija, Milojkom Spajićem, u kojoj se nalazio IRF, dobila priliku da bude uvažena i prepoznata kao ključni strateški partner klimatske banke Evropske unije (EU) koja je najveća multilateralna finansijska institucija i ključni akter koji je Crnoj Gori, kroz IRF, dao priliku da bude prva na Zapadnom Balkanu koja će realizovati okvir od 150 miliona eura sa klimatskom komponentom“, rekla je Radović.\nTaj okvir će, kako je navela, u značajnoj mjeri, kroz strategiju IRF-a, biće posvećen sjeveru Crne Gore.\n„Osim toga, i Francuska je podržala IRF i zaključen je takođe ugovor sa naglaskom na zeleno fnansiranje i održivi razvoj u iznosu od 50 miliona eura. Pored tih 200 miliona koje smo obezbijedili za naredni period i Razvojna banka Savjeta Evrope je opredijelila sredstva za potrebe unapređenja uslova života građana u urbanim i ruralnim područjima i razvoja i zaštite životne sredine“, saopštila je Radović.\nOna je rekla da se radi o ugovoru koji će biti potisan u narednim sedmcama, a riječ je o dodatnih 30 miliona eura koje će se usmjeriti na postpandemijski oporavak.\n„Važno je da u narednom periodu identifikujemo projekte, da oni budu zaokruženi, uspješni i zreli za finansranje i da se podrži diverzifikacija crnogorske privrede“, poručila je Radović.\nUjedinjeni na zajedničkom putu\nOna je rekla da će budućnost donijeti integraciju rješenja koja podržavaju zelenu tranziciju i digitalnu transformaciju.\n„Suočeni smo sa izazovom neujednačenog regionalnog razvoja koji ujedno ima snažan neiskorišćen ekonomski potencijal sjevera u domenu održivog zdravstvenog turizma, poljoprivrede i proizvodnje hrane“, navela je Radović.\nOna je poručila da svi moraju biti posvećeni i ujedinjeni na zajedničkom putu.\n„Ne smijemo očekivati da nam sredstva budu obezbijeđena, već je mnogo bitnje usredsrediti se na ono što je dostupno i iskoristiti devet milijardi koje postoje u kontekstu predpristupnih bespovratnih grantova i 20 milijardi koje postoje takođe kroz kreditno garantne šeme koje će biti dostupne“, saopštila je Radović.\nMinistar ekonomskog razvoja, Jakov Milatović, kazao je da je održiva tržišna ekonomija ona koja je konkurentna, kojom se dobro upravlja, koja je dobro povezana, zelena, otporna na eksterne šokove i inkluzivna.\n„Nažalost, koronakriza je u potpunosti otkrila da crnogorska ekonomija ni na jedan od ovih šest elemenata nije adekvatno odgovorila u prethodnom 30-ogodšnjem periodu“, rekao je Milatović.\nOn je predstavio makroekonomske indikatore crnogorske ekonomje u prošloj godini, kada je bila snažno pogođena pandemijom, i u ovoj kada su rezultati bolji, što je dobar temelj da se govori o zelenoj i digitalnoj ekonomiji.\n„Da bi jedna privreda bila održiva tržišna ekonomija, ona mora biti inkluzivna. Nažalost, slučaj je takav da u poređenju sa svim zemlajama EU i Zapadnog Balkana, u dijelu stope siromaštva, Crna Gora u tom smislu prednjači. To je teška naslijeđena situacija, da skoro 25 odsto našeg stanovnštva živi u riziku od siromaštva“, poručio je Mlatović.\nOn je predstavio najznačajnije aktivnost i rezultate u ovoj godini i poručio da Crna Gora više nema vremena za gubljenje.\nMilatović je rekao i da je proces evropske integracije ključan i važan za finansiranje zelene agende, digitalnu transformaciju i osnaživanje svih jedinica lokalne samouprave.\nPopa: EU pomaže zajednice na sjeveru\nAmbasadorka i šefica Delegacije EU u Crnoj Gori, Oana Kristina Popa, kazala je da je prilikom njenih posjeta sjevernom regionu imala zadovoljstvo da upozna dosta pojedinaca i projekata, razgovara o EU podršci zajednicama i ljudima i da vidi šta je moguće zajednički uraditi za lokalnu zajednicu.\n„EU pomaže zajednice u sjevernom dijelu u oblastima prekogranične saradnje i ruralnog razvoja. Drago mi je da vidim što je puno ljudi investiralo svoje talente i rad i stvorilo nove poslove za lokalnu zajednicu, koji su živi dokaz da sjever države ima veliki potencijal za održivi razvoj“, navela je Popa.\nOna je kazala da EU ohrabruje Vladu i lokalne vlasti da iskoriste na najbolji način te potencijale.\n„Ubijeđena sam da kroz jak rad sa lokalnim partnerima možemo vidjeti brz oporavak, kao i pretvaranje prelijepog sjevera u mjesto koje će zadržati mlade ljude. EU je srećna što radi sa vama i što može da ostvari ovu viziju“, rekla je Popa.\nGlavna pregovaračica Crne Gore sa EU, Zorka Kordić, kazala je da ovo odlična prilika da se posvete jednoj od najaktuelnijih tema, odnosno sagledavanju dodatnog apsorbovanja sredstava iz fondova EU.\nKordić: EU naš najbliži strateški partner\n„Drago mi je što su tu i predstavnici lokalnih zajednica sa sjevera, jer sve što mi kao Vlada pripremamo na nivou dokumenata nailazi na implementaciju na lokalnom nivou. Zato je važno da se zajedno bavimo ovim politikama koje se tiču zelene ekonomije, digitalne tranzicije i snaženja infrastrukture“, poručila je Kordić.\nOna je saopštila da se u tom promišljanju najbolje uskladiti sa politikama EU, a slijediti suštinske trendove na nivou EU.\n„EU je naš najbliži stateški partner, najveći investitor i glavni donator. Posvećenost Crne Gore korišćenju sredstava pretpristupne podrške potvrđuje podatak da je u okviru IPA I državi odobreno 235 miliona EU, a 279 miliona u okviru IPA II“, rekla je Kordić.\nOna je navela da kada Crna Gora postane članica EU taj opseg sredstava biće pet do sedam puta veći, ali to znači samo ulaganje u ljudski kapital i vještine.


Kako se navodi, uredbom Vlade o rebalansu budžeta, kojim je predviđena pomoć u iznosu od 5,1 milijardu evra u cilju saniranja posledica epidemije Covid-19, samostalni umetnici i radnici u kulturi su izbrisani. U peticiji upućenoj predsednici Vlade Srbije Ani Brnabić, ministru finansija Siniši Malom i poslanicima Skupštine Srbije, od Vlade je zatraženo donošenje odluke o podršci u iznosu od po 30.000 dinara samostalnim i nezaposlenim umetnicima za sve mesece u kojima zbog pandemije nisu i neće biti u mogućnosti da radom zarade za život, kao i usvajanje predloga umetničkih udruženja.\n"Poštovani građani, poštovani umetnici i radnici u kulturi, ne smemo ćutati jer "Nije umetnički ćutati, nije ljudski ćutati!" U državi u kojoj živimo, naši sugrađani, naše kolege samostalni umetnici, kao i oni koji imaju status nezaposlenih, zanemareni su. Oni su za ovu vladu nevidljivi. Kultura, umetnost, njeni stvaraoci, nisu im bitni. Čitava jedna oblast života grubo je odstranjena, ponižavajuće, nekulturno, nehumano izbačena iz planova za budućnost", navodi se u peticiji.\n"Tražimo da država hitno izdvoji novac, naš novac za rešavanje elementarnog egzistencijalnog opstanka umetnika i radnika u kulturi. Pre uvođenja vanrednog stanja, 11. marta, prvo su zatvorena pozorišta. U našoj zemlji poslednje su zatvorene kockarnice. Ima u tom redosledu postupaka zatvaranja i neke simbolike. Odluka Vlade je jedno veliko kockanje sa smislom, ali kockanje i sa sudbinom kulturnog identiteta naše zemlje. Mnoge države su napravile urgentne programe za spas kulture, naša država nije! U našoj zemlji budžeti za kulturu godinama su među najnižima u Evropi i ne dosežu čak ni do jedan odsto. Ova činjenica svedoči koliko se umetnost i kultura nisko kotiraju na vrednosnoj lestvici vlasti i kad nismo ugroženi virusom", istakli su pokretači peticije - rediteljka Tatjana Mandić Rigonat, glumice Svetlana Bojković, Nela Mihajlović, Nataša Ninković, Vanja Milačić i Vesna Čipčić, glumci Nenad Maričić i Milutin Milošević, kompozitorka Irena Popović Dragović, scenografkinja i vanredna profesorka Fakulteta primenjenih umetnosti Vesna Popović, pisac i vanredna profesorka Fakulteta dramskih umetnosti Milena Marković, kao i Udruženje za zaštitu ustavnosti i zakonitosti, tim inicijative Kreni - Promeni i Udruženje Srbija u pokretu. Inače, peticija je za dva dana imala više od 4.000 potpisnika.


Opozicija: Kurtijeva vlada je do sada pokazala najveću aroganciju prema Skupštini - Kosovo Online\nOpozicija: Kurtijeva vlada je do sada pokazala najveću aroganciju prema Skupštini\n7. Jul 2021. • 17:56\nPoslanici opozicionih partija u kosovskoj skupštini izneli su danas niz kritika zbog izostanka kosovskog premijera Aljbina Kurtiji na sednici parlamenta na kojoj se raspravlja i o primeni Vašingtonskog sporazuma, prenosi Reporteri.\nBivši ministar zdravlja i poslanik Demokratskog saveza Kosova Armend Zemaj ističe da “ukoliko su dogovori predviđeni Vašingtonskim sporazumom neustavni, kosovski premijer Aljbin Kurti bi morao da pokaže koje su to neustavne tačke i koje su posledice“.\nStav poslanice Alijanse za budućnost Kosova Time Kadrijaj je da kosovska vlada nema platformu za dijalog sa Srbijom i da nema transparentnosti kada su u pitanju ti pregovori.\n“Otišli su na razgovore i ova Skupština ne zna o čemu se razgovaralo, a o čemu nije. Zašto premijer nije rekao da li će primeniti Vašingtonski sporazum ili ne, on treba da dođe u Skupštinu na izveštavanje što pre moguće i da ne beži od odgovornosti“, zaključila je Kadrijaj.\nMišljenje poslanice Demokratske partije Kosova Bljerte Deljiu-Kodre je da je besmisleno govoriti o Vašingtonskom sporazumu na sednici na kojoj nema ni jednog predstavnika aktuelne kosovske vlade.\n“Ovo pokazuje njihovu aroganciju. Premijer napušta Skupštinu ne odgovarajući na pitanja na koja mora da odgovori. Ova vlada se ne upoređuje sa bilo kojom drugom zbog arogancije koju je imala u Skupštini“, rekla je Deljiu-Kodra i dodala da “Kurti dolazi u Skupštinu dolazi samo da bi recitovao i predstavljao svoj folklore”.\nSkupština Kosova poslanici opozicija Aljbin Kurti Vašingtonski sporazum\nOpozicija: Kurti da se izjasni o izveštaju o Gazivodama\nNakon što su SAD izradile studiju izvodljivosti o upravljanju vodnim resursima Gazivoda u Prištini je Vašingtonski sporazum koji je potpisala prethodna vlada, ponovo postao aktuelna tema, prenosi RTK.\nOpozicija: Kurtijeva vlada vodi dijalog nespremna i bez dnevnog reda\nSkupština Kosova usvojila Rezoluciju o genocidu u Srebrenici\nSrpska lista napustila sednicu Skupštine zbog Rezolucije o Srebrenici\nMilivojević: Pritisci Zapada na Srbiju ključni za raspoloženje građana\nVeliki protest ispred makedonske Vlade zbog francuskog predloga\nU Srbiji potvrđeno novih 749 slučajeva koronavirusa


Drljača: Utvrđenim Zakonom dječiji dodatak iznosit će 103 KM - BH Reporter\nFederalni ministar rada i socijalne politike Vesko Drljača najavio je da bi se Prijedlog zakona o materijalnoj podršci porodicama s djecom u FBiH trebao razmatrati u ponedjeljak na sjednici Predstavničkog doma, i u četvrtak na sjednici Doma naroda Parlamenta FBiH.\nNaglasio je da je porodica u našem društvu suočena sa brojnim, socijalnim i ekonomskim teškoćama i problemima: siromaštvo, nezaposlenost, smanjen natalitet i iseljavanje posebno mladih porodica, što im otežava da ostvare osnovne društvene uloge.\n– Radi se o konkretnoj materijalnoj podršci porodicama u podizanju i odgoju djece. Radi se oblasti, od posebnog društvenog značaja, koju je trebalo pravno i sistemski urediti kroz ovaj zakon. Provedene su mnoge analize i rezultati istih su poražavajući. Naime, postojeći sistem socijalne zaštite nije pravičan i finansijski je neodrživ. Vrsta i visina naknada zavise od mjesta prebivališta djeteta, a uočljive su posljedice siromaštva, kao i različite mogućnosti u ostvarivanju prava djece – istakao je Drljača.\nRadi se o jednom izuzetno bitnom zakonu, gdje se mora pokazati kvalitetniji odnos društva prema posebno siromašnim porodicama sa djecom.\nOvim zakonom, urediće, se, između ostalog i dva osnovna prava materijalne podrške porodicama sa djecom: dječiji dodatak i naknada nezaposlenoj porodilji.\n– Osnov za obračun ovih osnovnih prava je najniža plata u Federaciji BiH u skladu sa odredbama Zakona o radu (Trenutno je najniža plata 543 KM). Pravo na dječji dodatak ostvariće djeca do navršene 18 godine života, ako prihodi po članu domaćinstva ne prelaze 40 posto najniže plate u Federaciji BiH (217KM) i da dijete nije na smještaju u hraniteljskoj porodici ili ustanovi socijalne zaštite. Visina dječijeg dodatka je 19 posto najniže plate u Federaciji BiH (103,7 KM mjesečno). Ovo pravo će se finansirati iz budžeta Federacije BiH. U ovoj godini, u budžetu Federacije BiH je planirano za iste namjene 50 miliona KM – kazao je Drljača.\nPodsjetio je da je prema važećim propisima ovo pravo regulisano na nivou kantonu, te su pojedini kantoni za ove namjene izdvajali mjesečne naknade u iznose do 50 KM, neki 30 KM, a neki nisu ništa davali.\nPo njegovim riječima, namjera je da se prvi put na jedan reformski način uredi dječiji dodatak na nivou Federacije, a Federacija će biti garant da svako dijete u Federaciji, koje ispunjava utvrđene uslove ostvari pravo na dječiji dodatak.\nPorodilje koje nisu u radnom odnosu\n– Pravo na novčanu naknadu ostvariće i porodilje koje nisu u radnom odnosu. Uslov je da se porodilja nalazi na evidenciji nadležne službe za zapošljavanje ili je na redovnom školovanju. Visina iznosa mjesečne naknade porodiljama je 55 posto najniže plate u FBiH a naknada će se isplaćivati u periodu od 12 mjeseci, (cca 298 KM mjesečno). Ovo pravo će se finasirati na kantonalnom nivou. Procjena je da će biti nešto više od 9.000 korisnica ovog prava. Naravno da kantoni mogu utvrditi i veće iznose naknade za finansiranje ovog prava, u skladu sa svojim mogućnostima – istakao je Drljača.\nPredloženi način finasiranja osnovnih prava ima za cilj da se finansijski rasterete kantonalni budžeti, što će kantonima omogućiti finansiranje ostalih prava iz oblasti socijalne i dječje zaštite, u skladu s kantonalnim propisima.\n– Jednostavno želimo pomoći i kantonima, koji nisu u finansijskoj mogućnosti da odvoje određena sredstva u budžetu – kaže Drljača.\nOvaj Zakon ima i socijalnu i ekonomsku opravdanost i dugoročno proizvodi pozitivne socijalne i ekonomske efekte. Radi se o ulaganju i u ljudske resurse, posebno u situaciji sve manjeg nataliteta i iseljavanja mladih porodica.\n– Cilj zakona je da sva djeca imaju približno jednake materijalne uslove za zdrav i pravilan psihofizički razvoj u porodici. Oblast materijalne podrške porodicama sa djecom je samo jedan od segmenata pronatalitetne politike u Bosni i Hercegovini i Federaciji BiH – poručio je Drljača na pres-konferenciji u Vladi Federacije BiH.\nPrevious Ne zaboravite, večeras pomjerite kazaljke na satu\nNext Povećana proizvodnja i prodaja šumskih sortimenata u FBiH


Međunarodni sajam turizma u Beogradu | Srce lutajuće\nby Damir February 11, 2022 February 11, 2022\nNakon prošlogodišnje pauze i nakon ovogodišnjeg pomeranja termina, nov pokušaj održavanja 43. Međunarodnog sajma turizma u Beogradu, zakazan je za termin 24-27.mart 2022.\nPandemija koja je u potpunosti promenila život celokupnog čovečanstva, najžešće posledice ostavila je upravo u oblastima turizma, putovanja, ugostiteljstva i ponajviše u sferi sajamske privrede.\nZbog svega toga, postoji veliki imperativ da se stvari u navedenim delatnostima što pre pokrenu sa mrtve tačke, pa nam je svima velika želja da se realizuju svi neophodni uslovi kako bi se ova značajna manifestacija mogla održati.\nU isto vreme predviđeno je i održavanje 17. Međunarodnog sajma hotelsko-ugostiteljske opreme HOREKA-OPREMA, dok bi se 12. Međunarodni sajam vina BEOWINE odigrao od 25. do 26. marta.\nSajam turizma u Beogradu, poslednjih 15 godina izrastao je u najveći i najbolji turistički sajam u jugozapadnoj Evropi, nezaobilazno mesto za sve koji nešto znače u turizmu kako u Srbiji, tako i u Evropi pa i šire.\nPočetkom meseca, tačnije u periodu od 03 – 06.marta, još jedan tradicionalni turistički sajam ima svoj ”comeback” –Travel – HUNGEXPO u Budimpešti, dok se u istom terminu (nažalost) kao i beogradski, u Ljubljani održava sajam Alpe – Adria 2022.\nTaggedSajam turizmaSrce lutajuće\nLepi zimski dani na Jahorini\nPutovanje ”4B” – III deo (Beč)\nFestival ”Kao nekad pred Božić” u Sarajevu\nNajave mnogobrojnih manifestacija – povratak u normalan život ?!